Янги агентлик Ўзбекистонда коррупцияни жиловлай оладими? – Акмал Бурҳонов билан интервю\nЎзбекистонда янги ташкил қилинган Коррупцияга қарши курашиш агентлигига 15 июль куни директор тайинлади. Сўнгги вақтларда «Юксалиш» умуммиллий ҳаракати раиси сифатида фаолият кўрсатиб келган Акмал Бурҳонов президент қарори билан бу лавозимни эгаллади.\nKun.uz Акмал Бурҳонов билан агентлик фаолияти юзасидан режалари, коррупция, непотизм, лоббизм, офшор масалалари ва жамиятдаги бошқа муаммолар юзасидан интервью уюштирди.\n– Коррупция ўзбек миллий менталитетига сингиб кетган иллат. Афсуски, бу масалага дуч келинганда оддийгина қилиб «ўзбекчилик» дейилади. Ўзбекчилик тушунчаси коррупция сўзи билан синонимга айланиб кетган деса ҳам бўлади. Бу жуда оғир вазият ва шундай мураккаб вазиятда ишни нимадан бошламоқчисиз?\n– Ўзбекистонда коррупцияга қарши кураш бўйича алоҳида мустақил тузилманинг ташкил этилиши коррупцияга қарши кураш бўйича ташланган энг катта қадамлардан бири десак бўлади. Аввал ҳам коррупцияга қарши курашилган, турли тузилмалар бўлган, бу ишлар асосан ҳуқуқни муҳофаза қилиш органлари ҳузурида ташкил этилган, асосан жиноятчиликка қарши курашиш ва унинг олдини олиш билан шуғулланишган. Ёки республика комиссиялари бўлган ва улар жамоатчилик асосида ишлашган. Алоҳида агентлик ташкил этилишини Ўзбекистонда коррупцияга қариш кураш бўйича олиб борилаётган очиқлик сиёсатнинг мантиқий давоми десак бўлади. Дастлаб давлат идоралари фаолиятининг очиқлиги, уларнинг парламент олдида ҳисоб бериш амалиётининг йўлга қўйилгани биринчи қадам бўлган бўлса, иккинчидан, давлат хизматларини кўрсатишнинг янги тизими пайдо бўлди. Коррупцияга қарши кураш агентлигининг тузилгани давлатнинг энг катта сиёсий иродаси. Бу бир томондан, мамлакат бу иллат ўзида чуқур илдиз отганини тан олгани бўлса, иккинчи томондан давлат раҳбари даражасида коррупцияга қарши курашиш кераклиги ва бунинг учун тузилманинг ташкил этилгани бўлди.\nТан олиш керак, барча мамлакатларда коррупция бор, ҳеч қайси давлатда коррупция тамомила йўқ деб айта олмаймиз. Давлатлар бир-биридаги коррупция даражаси билан фарқланиши мумкин. Бизда, афсуски, энг қуйи поғонадан тортиб, энг юқори даражагача коррупция ҳолатлари мавжуд ва айрим соҳаларда бу ҳаттоки менталитет, «ўзбекчилик» сифатида ҳам баҳоланадиган бўлиб қолган. Аслида бундай бўлмаслиги керак.\nБу тамомила янги ташкилот, янги тизим. Бу ташкилот бошқа давлат идоралари учун ўрнак бўлиши керак – ходимларни ишга олишдан тортиб, уларнинг фаолияти, ОАВ ва жамоатчилик учун очиқлиги, ҳар бир қадамигача.\nБиринчи навбатда, халқаро стандартлар ва шаффофлик механизми асосида ташкилотни тузиб олиш керак. Бу Ўзбекистон учун янги тузилма бўлгани боис ўзимизнинг олдинги тажрибани эмас, хориж тажрибасини ўрганиш муҳим. Жанубий Корея, Сингапур, Европанинг ривожланган давлатлари тажрибасини ўрганишни бошлаймиз. Ҳозирда халқаро ташкилотлар билан музокаралар бошлаб юборилди. Улар ҳам ҳамкорликка тайёрликларини билдиришди.\nИккинчидан, биздаги бошқа давлат идоралари билан ҳамкорлик. Биринчи ўринда ҳуқуқни муҳофаза қилиш органлари билан ҳамкорликни йўлга қўйиш масаласи турибди.\nУчинчидан, ўзимизнинг аниқ режаларимизни ишлаб чиқмоқчимиз. Бу режани коррупцияга қарши кураш бўйича миллий кенгаш билан маслаҳатлашган ҳолда амалга оширамиз.\nМақсадимиз коррупционерларни топиб жазолаш эмас. Афсуски, ҳозиргача коррупция ҳолатлари таҳлил қилинмаган. Нима учун порахўрлик ҳолатлари ОАВда кўрсатилаётганига қарамай, жазо чораларига қарамай давом этмоқда?! Биз бунинг таҳлилини бошлашимиз керак. Фуқароларнинг фикрини ўрганиш бўйича етарлича сўров ва тадқиқотлар ўтказилган. Фуқароларнинг фикрини умумлаштириб айтганда – Ўзбекистонда коррупция илдиз отиб кетган, буни енгиб бўлмайди. Бу лавозимга тайинланганим ҳақидаги хабарлар чиққанда ҳам ижтимоий тармоқларда бу иш жуда қийинлиги, эплолмайди, тизим еб юборади, агентлик ишласа ҳам энг паст бўғиндаги ҳолатларни ўрганади, лекин асосий наҳанглар яна четда қолиб кетади, деган фикрлар ҳам билдирилди. Атайлаб шунақа ёш, тажрибасиз кадр қўйилган деганлар ҳам бўлди. Халқнинг фикри бўйича тадқиқот ўтказиш шарт эмас, бунинг натижаси ҳаммага маълум. Ёки бўлмаса сийқаси чиқиб кетган тарғибот-ташвиқот ишлари ҳам иш бермайди.\nБиринчи ўринда, қонунчиликда, тизимда нима шароит яратиб берганмиз – мана шуни таҳлил қилиб бериш. Аниқ вазифалар давлат раҳбарининг 29 июндаги қарорида ҳам белгилаб ўтилган. Мана шу вазифаларни амалга оширишга киришамиз.\n– Ўзбекистонда ҳокимиятларнинг бўлиниш принципи нормал даражада ишламайди. Чунки улар бир-бирининг устидан тўла назорат ўрнатмаган, ёки бошқача айтганда барча назорат амалда ижро органи ваколатида бўлиб қоляпти. Назаримда, бу сизни фаолиятингизда бош муаммо. Демоқчиманки, уларнинг нормал ишламаслиги сизнинг ташкилотингиз фаолиятини барибир кучсизлантиравермайдими?\n– Коррупция ҳолатларига энг кўп йўл қўйилаётган нуқталар маҳаллий давлат ҳокимияти идоралари эканлигини кўряпмиз. Сенат раиси раҳбарлигида 44та аъзодан коррупцияга қарши кураш миллий кенгаши ташкил этилди. Уларнинг орасида ҳуқуқни муҳофаза қилиш органлари раҳбарлари, жамоатчилик органлари вакиллари ҳам киритилган. Ва ҳар бир ҳудудда коррупцияга қарши кураш бўйича комиссия тузилган. Бу кенгашларнинг раҳбарлари ҳокимлар ҳисобланади. Маълумки, ҳокимлар ва вазирлар парламент олдида ҳисоб беришади. Улар ҳисобот беришидан аввал ўша ҳудуднинг коррупциявий ҳолатини ўрганиб, бу масала бўйича уларнинг алоҳида ҳисоботини эшитиш амалиётини йўлга қўймоқчимиз.\nПрезидент фармонида агентликка катта ваколат берилган – давлат ҳокимияти идоралари раҳбарлари томонидан чиқарилган қарорларга нисбатан коррупцион нуқтайи назардан шубҳа бўладиган бўлса, агентлик уларни тўхтатиб туриш ёки бекор қилиш хусусида тақдимнома киритиш ваколатига эга.\nЯна бир марта айтаман – асосийси таҳлил. Биз коррупциоген вазиятни қонунчиликда яратиб қўйганмиз. Қаердадир ижро ҳокимиятига кўпроқ ваколат бериб қўйганмиз. Оддий мисол. Битта идорага ишга кириш учун битта ўринга 10та номзод бўлса, бўлди – коррупциоген вазият бор, бундан кимдир фойдаланиб қолишга ҳаракат қилади. Бунинг олдини олиш учун нима қилиш керак? Шаффоф механизмни яратиш керак. Бунақа ҳолатлар жуда кўп – мактаб директорлигига қўйишдан тортиб, кичик ишчи ўринларигача – талаб борми, демак, у жойда коррупциоген вазият туғилади.\nАгентликнинг асосий мақсади мансабдор шахсларда коррупциядан узоқлаштириш ва коррупция имкониятларини қийинлаштириш. Бунинг учун биз уларга шароит яратмаслигимиз керак.\n– Бизда давлат ҳокимияти идораларидаги энг катта иллатлардан бири непотизм, яъни қариндош-уруғчилик. Бу ҳолат ҳатто энг юқори органларда ҳам сақланиб қоляпти. Шу жиҳатдан муаммолар ечимини қандай кўрасиз ва агентлик непотизм билан келгусида қандай курашади?\n– Аслида давлат бошқаруви органларида непотизмни йўқ қилиш нисбатан осонроқ. Лекин биз қариндош-уруғчиликни йўқотиш қийин деб айтишга ўрганиб қолганмиз. Бошқарув соҳасида кадрларни қўйишда аниқ, шаффоф механизмлар бўлиши керак. Бу йўналишда Давлат хизматларини ривожлантириш агентлиги ишлаяпти, биз ҳам ишлаймиз. Биринчи ўринда аниқ мезонлар ва талаблар қўйилиши керак. Ўша жойда ҳақиқатан лойиқ кадрлар қўйилиши керак.\nНепотизм иллати бизда кенг урчиган. Ачинарли жиҳати, ўсаман деган, малакали кадрлар бунинг натижасида сўниб боради. Барибир илгари ҳаракатлана олмайман, деган фикр пайдо бўлади. Хорижда ўқиган кўплаб малакали танишларим бор. Лекин улар келишга қўрқишади. Чунки менинг танишим йўқ, қариндошим йўқ, деган фикр ўрнашиб қолган.\nМисол учун, Японияда бирон ишга кирсангиз, қандай ишласангиз, 10 йилдан кейин ўзингизни қаерда кўришингизни биласиз. Аниқ тартиб-қоида бор. Мана шу тартиб бўйича ишласа, мана шу мезонларга жавоб берса, 10 йилдан кейин қаерда бўлишини аниқ билади ва шунга қараб интилади. Асосийси, у 10 йилдан кейин яхши ишламагани учун лавозимидан пасайтирилиши мумкин, лекин тажрибаси борлигининг ҳисобига ҳам ойлиги ҳатто раҳбарникидан баланд бўлиши мумкин. Биз ҳам мана шундай тизимни яратишимиз керак. Непотизмни йўқотиш бошқа соҳаларда – бизнесда ва бошқа йўналишларда қийин, лекин айнан давлат бошқарувида мансабдор шахсларни тайинлашнинг қонуний асосларин такомиллаштирган, тизимни яратган ҳолда бунинг олдини олса бўлади.\n– Коррупцияга қарши курашнинг энг яхши мисолларидан бири сифатида Грузия тажрибаси кўрсатилади. Бугун бизда ҳам коррупцияга қарши курашда айнан Грузиядаги каби радикал ислоҳотларга зарурат бор.\nСизнингча, халқ кутаётган бу ислоҳотлар амалга ошиши янги агентлик мисолида қанчалик реал орзулар?\n– Коррупцияга қарши курашиш бўйича бошқа давлатларнинг ҳам яхши тажрибаси мавжуд, лекин Грузия бизга ҳар томонлама – географик, тарихий, менталитет жиҳатдан яқин. Лекин шундай менталитет бўлишига қарамай улар бу соҳада анча илгарилаб кетишди. Аммо биз коррупцияни қабул қилиш индексида 180та давлат орасида 158-ўриндамиз. Грузияда эса 2007 йилда Саакашвили даврида ислоҳотлар бошланди. Ўша пайтда Грузия бу индексда 79-ўринда бўлган. 2008 йилда уларда ҳам бизникига ўхшаган коррупцияга қарши кенгаш ташкил этилган. Бугун улар мазкур индексда 42-ўринда – 37 поғонага кўтарилган.\nКенгаш ёки агентлик бўлса кўтарилиб кетамиз, деган маънода айтмоқчи эмасман. Грузияда радикал чоралар ҳам кўрилган – жавобгарликни кучайтириш, у ёки бу соҳани тўлалигича ишдан бўшатиб, қайтадан танлов асосида ишга олиш масаласи, ойликни ошириш масаласи ҳам бор. Улар ишга олишда, давлат хизматларини кўрсатишда фуқаролар билан давлат ўртасида инсон омилини йўқотишга ҳаракат қилишган. Бошқа давлатлар қаторида Грузия тажрибасини ҳам ўрганяпмиз.\nЎзим ҳам қайсидир нуқталарда кескин, революцион чораларнинг кўрилиши тарафдориман. Биринчидан, пора олиш ва пора бериш жиноятлари учун жавобгарликни кескин кўпайтириш керак. Қайд этиш керакки, коррупциянинг фақат пора олиш ва пора бериш эмас, бошқа йўналишлари ҳам бор. Масалан, давлат харидларини амалга оширишда. Лекин уларнинг жавобгарлиги жуда ҳам кам. Иқтисодий жиноятни амалга оширади, жаримасини тўласа, жавобгарликдан қутулиб қолаверади. Ёки 10 йилга қамалади-да, амнистия билан 1-2 йилда чиқиб кетади. Коррупцион жиноятлар бўйича жиноятчиларга афв бермаслик, амнистияга туширмаслик масаласини қонунчиликка киритиш масаласини ҳам кўриб чиқамиз.\nШундай чоралардан яна бири давлат хизматчиларининг даромадларини декларация қилиш, манфаатлар тўқнашувини декларациялаш саналади. Бу қонун лойиҳаси устида ишланяпти. Йил якунигача бу қонун қабул қилинса, кескин ўзгариш бўлади.\nДавлат харидларини назорат қилиш ва халқаро ёрдамлар, қарзлар тақсимотини аниқ назорат қилиш механизмларининг ўрнатилиши ҳам кескин чоралардан бири бўлади.\nИнтервьюни тўлиқ шаклда юқоридаги видео орқали томоша қилишингиз мумкин.\nЮридик техникумда “Мадхиям фахрим ғурурим ва ифтихоримсан” номли тадбир бўлиб ўтди!\nJ Dek, 2020 admin\nТошкент вилояти юридик техникумида Ўзбекистон Республикаси конституциясига бағишланган тадбир бўлиб ўтди!\nJ Noy, 2020 admin


2016 йилнинг энг омадсизлари рамзий терма жамоаси\nЕВРОПА / Футболчилар / Воқеалар Рукн: Таҳлил ва Мақолалар Айни пайтда бир қатор футбол нашрлари томонидан турли хилдаги рамзий терма жамоалар аниқланмоқда. Масалан, энг ёш ўйинчилар термаси, энг кўп маош олувчилар термаси ё бўлмаса, шартномаси тугайдиган футболчилар терма жамоаси каби. France Football нашри 2016 йилнинг энг омадсиз футболчилари рамзий терма жамоасини тузиб чиқди. Қуйида, ушбу йилда мухлислар, мураббийлар ва футбол мутасаддилари кутган ўйинларни намойиш эта олмаган футболчилар рамзий терма жамоаси билан тарнишинг.\nИгор Акинфеев (ЦСКА, Москва) – ортда қолган йилда Чемпионлар Лигасида ўзига хос анти-рекорд ўрнатди. 43 та ўйинда кетма-кет ўз дарвозасидан камида битта гол ўтказиб юборди. Бунга қўшимча тарзда Россия терма жамоасининг «Евро-2016″даги омадсиз иштирокини айтадиган бўлсак, 30 ёшли дарвозабон учун бу йил кўнгилдагидек кечмади.\nДанило (“Реал Мадрид”) – Карвахалга ўринбосар сифатида олиб келинган 25 ёшли ҳимоячи мадридликлар кўпроқ заҳира ўриндиғида вақтини ўтказди. Асосий таркиб учун курашда Карвахални енга олмагач, ҳозирда Данило сўнгги дақиқаларда қутқарувчи сифатида майдонга туширилмоқда.\nТомас Вермален (“Барселона”, “Рома”) – белгиялик ҳимоячи “Арсенал”даги иштирокидан бери шаффоф жисмоний кўрсаткичларга эга эканлигини намойиш этиб келмоқда. Италияда ҳам ўз услубида давом этмоқда. “Барселона”дан ижара асосида кўчиб ўтган ҳимоячи, бу мавсумда бор-йўғи 401 дақиқа майдонда ҳаракат қилганлиги сўзимизнинг яққол исботидир. Чемпионлар Лигасининг “Порту”га қарши саралаш баҳсида жамоасининг мағлубиятидаги айбдорлардан бири ҳам айнан Вермален.\nНиколя Нкулу (“Марсел”, “Лион”) – “Марсел”даги шартномаси якунига етгач, лёнликлар сафига қўшилган ҳимоячидан кўпчилик футбол ишқибозларининг умидлари катта эди. Бир неча учрашувлардаги нурсиз ўйинидан кейин асосий таркибдаги ўрнини 20 ёшли Диахабига бўшатиб берди.\nАлберто Морено (“Ливерпул”) – “Севилья”да Унай Эмери қўл остида порлаган ёш иқтидор эгаси не не умидлар билан “Ливерпул”га олиб келинди. Ўз қанотида Премьер Лига шиддатига дош беролмаган ҳимоячи байрам кунлари Жеймс Милнерни алиштирмоқда.\nЭнцо Перес (“Валенсия”) – “Бенфика»даги ажойиб ўйинларидан сўнг “Валенсия”га кўчиб ўтган аргентиналик ярим ҳимоячи унга билдирилган ишончни оқлай олмади. Ҳатто Аргентина терма жамоасига ҳам чақирила бошлаган футболчининг ўйинида пасайиш ҳамон давом этмоқда.\nМаруан Феллайни (“Манчестер Юнайтед”) – ҳам ортда қолаётган йилда ўзига билдирилган ишончни оқлай олмади. Кўплаб қўпол хатоларга йўл қўйган футболчи баъзан жамоасининг ғалабасига ҳам тўсқинлик қилган пайтлари бўлди. Терма жамоадаги иштироки эса ҳар ҳолда умид учқунларини уйғотмоқда.\nЖоффри Кондогбиа («Интер») – 2015-йилги ёзги мавсум оралиғида Миланнинг “Интер” жамоасига келиб қўшилди. Ярим ҳимоячи кўрсатаётган ўйинлари билан танқид остида қолиб кетди. Катта маблағ эвазига олиб келинган францийалик футболчи жамоада ўз ўрнини топа олмай келяпти.\nОскар («Челси», «Шанҳай») – бразилиялик иқтидор эгаси бор-йўғи 25 ёшда. Аммо унинг ўйинида пасайиш кузатилмоқда. Сўнгги бир ярим йилда ривожланишдан тўхтаган Оскар жамоага Антонио Конте келиши билан батамом заҳира ўриндиғига михланди. Терма жамоада сўнгги марта 2015 йил 18 ноябрда майдонга тушган футболчи ҳеч бўлмаса катта маблағ топиш илинжида Хитой клубига ўтиб кетди.\nТомас Мюллер («Бавария») – футбол мухлисларини ҳайратда қолдирган ушбу таркибимиздаги энг зўри. Томас Мюллер Францийа майдонларида бўлиб ўтган Европа чемпионатидаги нурсиз иштирокидан сўнг ҳалигача ўзига келолмагандек. Турнир давомида биронта гол ура олмаган футболчининг, клубга Анчелотти келиши билан ишлари янада қийинлашиб кетди. Германия Бундеслигасидаги дастлабки голини эса декабр ойи бошига келибгина ура олди. Маҳоратли футболчи балким қишки таътилдан сўнг мухлисларини яна қувонтиришда давом этар.\nМемфис Депай («Манчестер Юнайтед») – футбол келажагининг ёрқин юлдузи бўлишини кўпчилик футбол мухлисларию мутасаддиларини жар солишди. «ПСВ»нинг собиқ юлдузи «қизил иблислар» таркибида ҳозирча ўзининг бор истеъдодини кўрсата олмаяпти. Ушбу мавсумда 134 дақиқагина ўйнаган футболчи «Манчестер Юнайтед«да афсонавий 7-рақам остида ўйнашга нолойиқдек.\nМарко Арнаутович, Луис Густаво, Пако Алкасер, Хуан Итурбе, Жоао Моутиньо, Налдо, Симоне Дзадза, Игнатсио Абате, Жо Ҳарт.\nКиритилди: 22:14, 11.01.2017. Ўқилди: 10410 марта. Фикрлар: 7 та.\nАбате мавсум охирига қадар сафар чиқди\nНаингголан: «Челси»га ўтмайман»\nЛевандовски: «Дунёнинг энг яхши футболчиси бўлмоқчиман»\nЛевандовски: «Реал»га ўтишдан маъно йўқ»\nҲамшик қаторасига 4-марта Словакиянинг энг яхши футболчиси бўлди\nДибала жароҳати туфайли Аргентина терма жамоасига ёрдам беролмайди\nРаноккиа: «Англияда қуёш ва тактика йўқ экан»\nКоэнтраунинг майдонда ўтказган ҳар бир дақиқаси учун «Реал» 53 минг евро сарфламоқда


Россияда ўтган аксилкоррупция митинглари ташкилотчиси Навальний ва юзлаб намойишчилар ҳибс қилинди\n18 апрел 2021, Тошкент вақти: 22:55\nМосквада ўтган митинг пайтида 500 одам ҳибс қилинди.\nРоссия мухолифати лидери Алексей Навальний ташаббуси билан Россиянинг қатор шаҳарларида 26 март куни ўтган коррупцияга қарши намойишлар якунланди.\nАйрим шаҳарларда ўтган митингларда намойишчилар бош вазир Дмитрий Медведев ва президент Владимир Путиннинг истеъфосини талаб қилдилар.\nАлексей Навальний эса Москвада ўтган митинг чоғида қўлга олинган. У маъмурий қонунбузарлик бўйича суд жараёни якунланмагунига қадар ҳисбсда қолиши айтилмоқда.\nСўнгги хабарларга қараганда, Москвада 500 , Петербургда 131, Махачқалада 150 намойишчи қўлга олинган. Митинглар бўлиб ўтган бошқа шаҳарларда ҳам ўнлаб одамлар ҳибс қилинди.\n2 март куни Навальний Россия Бош вазири Дмитрий Медведов хайрия жамғармалари ва нодавлат ташкилотлар воситасида мамлакатдаги бойлар ҳамда давлат банклари хайрия пулларини йиғиб олиб, қимматбаҳо активларни сотиб олишга сарфламоқда, мазмунида ҳисобот эълон қилган.\n2011 - 2012 йилларда Россияда катта намойишларни уюштирган Навальний президент Владимир Путинга яқин шахслар даражасидаги коррупцияни фош қилиш ва унга барҳам бериш учун Москва кўчаларига 15 минг одамни олиб чиқишини айтган эди.


ИнтерФУТБОЛ :: ОФК вакиллари олимпиячиларимиз билан учрашишди\nОФК вакиллари олимпиячиларимиз билан учрашишди\nБугун Чангжоудаги “Olympic Mingdu International” меҳмонхонасида Ўзбекистон Олимпия терма жамоаси ҳамда ОФК расмийлари ва маҳаллий ташкилий қўмита иштирокида учрашув бўлиб ўтди. Унда, дастлаб маҳаллий ташкилий қўмита аъзолари номидан мусобақа координатори сўзга чиқди ва Ўзбекистон Олимпия терма жамоасини ушбу турнирдаги иштироки билан қутлади ва терма жамоага турнирда омад тилади. Шунингдек, мусобақа мезбонлари Ўзбекистон Олимпия терма жамоасига Осиё чемпионати иштирокчиси сертификатини топширишди ва уни Олимпия терма жамоаси сардори Забиҳилло Ўринбоев қабул қилиб олди.\nХитойнинг Чангжоу шаҳрида бўлиб турган Ўзбекистон Олимпиятерма жамоаси бугун маҳаллий вақт билан соат 20:00да бошланган машғулотларда асосан чигалёзди ҳамда чиниқиш машқларига эътибор қаратди. Шунингдек, терма жамоа машғулотлар пайтида тўп билан ишлаш, жисмоний машқларга ҳам кўп эътибор берди. Ҳаво ҳарорати бироз совуқ бўлишига қарамай, машғулотлар самарали тарзда кечди.\nТаъкидлаш лозим, Ўзбекистон Олимпия терма жамоаси ОФК томонидан тасдиқланган жадвал асосида, эртага учрашув бўлиб ўтадиган Чангжоудаги стадионда расмий машғулотини ўтказади. Равшан Ҳайдаров бош мураббийлигидаги терма жамоа шунингдек, тренажер залларида жисмоний юкламалар бўйича шуғулланмоқда.


«Uzbek Leasing International A.О.» АЖ «ISHTIXON TEMIR BETON» МЧЖга (Самарқанд вилояти) қуйидаги жиҳоз ва махсус техникани лизингга берди:\n1) «Elkon Beton Makinalari Sanayi ve Ticaret A.C.» (Туркия) компанияси ишлаб чиққан ELKOMIX-90 Quick Master кичик бетон заводи;\n2) «Asia Motors Co. Ltd.» компанияси (Хитой Халқ Республикаси) етказиб берган China National Heavy Duty Truck Group Company Limited» компанияси ишлаб чиққан (Хитой Халқ Республикаси) HOWO (12м3) автобетонаралаштиргич.\nЛойиҳа Осиё Тараққиёт Банки (ОТБ) хориж кредит линияси ҳисобидан молияланди. Янги жиҳоз ва махсус техника корхонанинг жорий фаолиятини – бетон ва бетон маҳсулоти ишлаб чиқаришни кўпайтириш мақсадида сотиб олинди.\nЛизинг олиш бўйича барча маълумотларни «Uzbek Leasing International A.О.» компаниясининг офисига (+99878) 120-02-02, (+99890) 338-43-68 рақамлари орқали қўнғироқ қилган ёки ҳудудий ваколатхоналаримизга мурожаат қилган ҳолда олишингиз мумкин.\nМанзилимиз: Тошкент шаҳри, Юнусобод тумани, Амир Темур шоҳ кўчаси, 88А, «SIMURG» бизнес маркази. Мўлжал: «Radisson Blu» меҳмонхонаси.


Абдуғани Умиров: Инфляция даражасини пасайтиришга барча имкониятлар мавжуд | "Адолат" СДП\nАбдуғани Умиров: Инфляция даражасини пасайтиришга барча имкониятлар мавжуд\nДавлатимиз раҳбарининг Олий Мажлисга Мурожаатномасини диққат билан тинглар эканмиз, давлат бошқаруви, ижтимоий-иқтисодий тармоқлар, банк-молия тизимини яқин йилларда ислоҳ этиш билан боғлиқ сермазмун, сертаҳлил бу маъруза ҳар биримизни оқилона хулоса чиқаришга ундамоқда. Сўнгги йилларда мамлакатимизда макроиқтисодий барқарорликни таъминлаш, ялпи ички маҳсулот ишлаб чиқариш ҳажмини кўпайтириш, қолаверса, инфляцияни жиловлаш иқтисодий ислоҳотлар жараёнидаги бош вазифа бўлиб қоляпти.\nПрезидентимиз таъкидлаганидек, бу борада Иқтисодиёт ва саноат вазирлиги, Марказий банк, Молия вазирлиги иқтисодий ўсиш билан инфляция ўртасида мувозанатни таъминлаши, ташқи хавф-хатарларни ҳисобга олишлари зарур. Марказий банк томонидан Ўзбекистонда 2020 йил учун инфляциянинг базавий прогнози 12-13,5 фоиз даражасида белгиландики, бунга ҳукумат даражасидаги вазифа деб қаралиши керак. 2019 йилги инфляция даражаси прогноз коридорининг юқори чегарасида шаклланиб, 15,2 фоизни ташкил этган эди.\nМурожаатномада қайд қилинганидек, асосий эътибор нархларни белгилашга эмас, балки корхоналар ўртасида соғлом рақобатни таъминлаш орқали, маҳсулотлар нархини пасайтириш ва сифатни оширишга қаратилса, халқаро тажрибадан келиб чиқиб иш тутилган бўлар эди. Инфляцияни сақлаб туриш, “яширин иқтисодиёт” жараёнида кузатиладиган муаммолар шу қадар мураккабки, буни айнан шу йўналишда қабул қилиниши керак бўлган қонунлар билангина тартибга солиш мумкин бўлади. Шу маънода, Президентимиз таклиф қилганидек, “Давлат қарзи тўғрисида”ги ва “Давлат молиявий назорати тўғрисида”ги қонун лойиҳаларини ишлаб чиқиш, кенг жамоатчилик муҳокамасига қўйиш масаласи ҳам муҳим аҳамият касб этиши мумкин.\nМамлакатимизда миллий пул бирлиги – сўмнинг салмоғи ва қадрини сақлаб қолиш бевосита банк муассасалари фаолияти билан боғлиқдир. Юртимизда фаолият кўрсатаётган 30 га яқин йирик банк муассасаси фаолиятида рақамли технологияларни амалда қўллаш, янги банк хизматлари ва дастурий таъминот бўйича мақтанадиган ишимиз деярли йўқ.\nҲар бир банкда трансформация дастури амалга оширилиши керак. Бу эса банкларнинг капитал, ресурс базаси ва даромадини оширишда ўзига хос механизм бўлиши мумкин. Демак, банк имкониятлари кенгайса, ишлаб чиқарувчиларни молиявий қўллаб-қувватлаш орқали ялпи ички маҳсулот ишлаб чиқариш ҳажми ошиши, ижтимоий соҳаларда хизмат кўрсатиш сифати яхшиланиб, аҳоли фаровонлигига эришамиз. Агар 2019 йилда ялпи ички маҳсулот(ЯИМ) ишлаб чиқариш ҳажми 5,5 фоизга ўсишига эришган бўлсак, инфляциянинг белгиланган фоизини ушлаб туриш бўйича барча имкониятларни ишга солсак, бу рақам 2020 йилда яна анча ошиши мумкин.\nПрезидентимизнинг 2019 йил декабрь ойида қабул қилинган “Инфляцион таргетлаш (мақсадли кўрсаткич) режимига босқичма-босқич ўтиш орқали пул-кредит сиёсатини такомиллаштириш тўғрисида”ги Фармони сўмнинг қадрини сақлаш жараёнида кенг қамровли ислоҳотларни бошлашга имкон беради. Инфляцион таргетлаш, бу давлат идоралари томонидан мамлакатда инфляцияни назорат қилиш учун кўриладиган монетар чора-тадбирлар мажмуи бўлиб, бунга кўра, макроиқтисодий прогноз белгиланади.\nИнфляция жараёнини стабил ҳолатда ушлаб туришнинг омиллари нимада? Бизнингча, ялпи ички маҳсулот яратилишига кам ҳисса қўшадиган тармоқларда таркибий ислоҳотларни чуқурлаштириш зарур. Иккинчидан Марказий банк ва Молия вазирлиги бозор инструментларини қўллаб, ички молия бозорига жуда катта босим ўтказаётган хорижий валюталар “ҳужум”ини ҳамкорликда пасайтириш, “чеканка” қилиш чора-тадбирларини ишлаб чиқиши лозим. Қолаверса, мамлакат тўлов балансининг жорий операцияларида экспортни ҳар томонлама рағбатлантириб, импортни маҳаллийлаштиришни кўчайтириш, ижобий сальдога бозор механизмлари билан эришиш зарур. Давлат бюджетида маълум даражада иқтисодий самара бермаётган ижтимоий харажатларини камайтириб, иқтисодиётни ривожлантириш харажатларини ошириб бориш яна бир омил ҳисобланади. Марказий банк мамлакатимиз молия бозорида ҳар қандай вазият юзага келишига қарамай ўз миллий валютамиз курси билан манипуляция операцияларига бормаслиги талаб этилади.


Галавит® эритма тайёрлаш учун кукун – medu.uz – Дорилар ҳақида маълумотлар ўзбек тилида\nГалавит® эритма тайёрлаш учун кукун\nHome Йўриқномалар Галавит® эритма тайёрлаш учун кукун\nПрепаратнинг савдо номи: Галавит®\nТаъсир қилувчи модда (ХПН): аминодигидрофталазиндион натрий\nФармацевтик субстанция: аминодигидрофталазиндион натрий (Галавит®) – 50 мг, 100 мг.\nТаърифи: оқ ёки сарғиш тусли оқ рангли кристалл кукун.\nФармакотерапевтик гуруҳи: иммуномодулятор ва яллиғланишга қарши восита.\nПрепаратнинг таъсир механизми фагоцитар хужайларнинг (моноцитлар/макрофаглар, нейтрофиллар, табиий киллерлар) функционал-метаболик фаоллигига таъсир қилиш хусусияти билан боғлиқ. Бундан ташқари, Галавит антителаларнинг хосил бўлишини нормаллаштиради, эндоген интерферонларни (ИФН-ά, ИФН-γ) ишлаб чиқарилишини билвосита рағбатлантиради.\nЯллиғланиш касалликларида препарат яллиғланиш реакцияларининг даражасини, уларнинг цикликлигини, шунингдек интоксикациянинг яққоллигини белгиловчи ўта юқори фаоллашган макрофаглар томонидан ўсмалар некрози омили-ά, интерлейкин-1, интерлейкин-6 ва бошқа яллиғланишга қарши цитокинлар, кислороднинг фаол шаклларининг ортиқча синтезини 6-8 соатга қайтарувчан ингибирлайди, уларнинг миқдори яллиғланиш реакцияларнинг даражаси, уларнинг цикликлиги, шунингдек интоксикациянинг яққоллиги ва оксидант стресснинг даражасини белгилайди. Макрофагларнинг функционал ҳолатини нормаллашиши макрофагларнинг антигенлигини ифодаловчи ва бошқарувчи фаолиятини тикланишига ва аутоагрессия даражасини камайишига олиб келади. Фагоцитозни кучайтириб ва инфекцион касалликларга организмнинг носпецифик резистентлигини ошириб, нейтрофил гранулоцитларнинг бактерицид фаоллигини рағбатлантиради.\nОрганизмдан асосан буйраклар орқали чиқарилади. Мушак ичига инъекциядан кейин ярим чиқарилиш даври 30-40 минутни ташкил қилади. Асосий фармакологик хусусиятлари 72 соат давомида кузатилади.\nКатталарда ва 12 ёшдан бошлаб болаларда иммунтанқислиги ҳолатларни мажмуавий даволашда иммуномодулятор ва яллиғланишга қарши восита сифатида:\nмеъда ва 12 бармоқ ичак яра касаллиги;\nгерпес вируси чақирган сурункали қайталанувчи касалликлар;\nодам папиллома вируси чақирган касалликлар;\nинфекцион-яллиғланишли урогенитал касалликлар (хламидия ва трихомонада этиологияли уретрит, хламидияли простатит, ўткир ва сурункали сальпингоофорит, эндометрит);\nкичик чаноқ аъзоларининг йирингли-яллиғланиш касалликлари;\nбачадон миомаси бўлган беморларни операциядан кейинги реабилитацияси;\nрепродуктив ёшдаги аёлларда операциядан кейинги даврдаги асоратлар;\nоперациядан кейинги йирингли-септик асоратлар ва уларни олдини олиш (шу жумладан онкологик беморларда);\nсурункали қайталанувчи фурункулёз, сарамас;\nастеник ҳолатлар, невротик ва соматоформ бузилишлар, жисмоний ишлаш қобилиятини пасайиши (шу жумладан спортчиларда), алкоголга ва наркотик қарамликдаги рухий, хулқий ва постабстинент бузилишлар;\nмарказий ва периферик нерв тизимининг яллиғланиш ва инфекцион-аллергик касалликлари;\nнерв тизимининг дегенератив касалликлари;\nоғиз бўшлиғи ва томоқ шиллиқ қаватининг яллиғланиш касалликлари, парадонт касалликлари.\nКатталар ва 12 ёшдан бошлаб болаларда монотерапияда:\nмеъда-ичак йўлларининг интоксикация ва/ёки диарея билан бирга кечувчи ўткир ва сурункали инфекцион-яллиғланиш касалликлари;\nсурункали урогенитал инфекциялар, шу жумладан қайталанишлар орасидаги даврда клиник ремиссияни тутиб туриш мақсадида иммунореабилитацион тадбирларни ўтказишда.\n6 ёшдан ошган болаларда иммунтанқислиги ҳолатларни мажмуавий даволашда иммуномодулятор ва яллиғланишга қарши восита сифатида:\nйирингли хирургик касаллликлар (куйишли шикастланишлар, сурункали остеомиелит, оментит билан гангреноз аппендицит, перитонит, йирингли плеврит);\nНафас йўллари ва ЛОР-аъзоларининг бактериал ва вирусли этиологияли тез-тез қайталанувчи касалликлари (тез-тез ЎРВИ, бронхит, пневмония, сурункали тонзиллит, сурункали отит, сурункали аденоидит).\nМушак ичига юборилади. Юборишдан олдин препарат 2 мл инъекция учун сув ёки 0,9% ли натрий хлоридининг эритмасида эритилади. Қўллаш усули, дозалари ва қўллаш давомийлиги ташхис, касалликнинг оғирлиги, беморнинг ёшига қараб шифокор томонидан танланади.\nМеъда ва 12 бармоқ ичак яра касаллигининг ўткир даврида: 2 кун 200 мг дан кунига 1 марта, сўнгра 100 мг дан 72 соатлик интервал билан қўлланади. Курс 15-25 инъекция. Сурункали даврида – 5 кун 100 мг дан кунига 1 марта, сўнгра 100 мг дан ҳар 72 соатда. Курс 20 инъекция.\nВирусли гепатитларда бошланғич доза 200 мг ни ташкил қилади бир марта қўлланади, сўнгра 100 мг дан кунига 2 марта интоксикация ва яллиғланиш симптомлари йўқолгунича қўлланади. Кейинчалик курс 100 мг дан 72 соат интервал билан давом эттирилади. Курс 20-25 инъекция қўлланади.\nГерпес вируси чақирган сурункали қайталанувчи касалликларда: 100 мг дан ҳар куни 5 инъекция, сўнгра 100 мг дан кунора 15 инъекция қўлланади.\nПапиллома вируси чақирган касалликларда 5 кун 100 мг дан кунига 1 марта, сўнгра 100 мг дан кунора 15 инъекция. Курс – 20 инъекция қўлланади.\nУрогенитал касалликларда – хламидия ва трихомонада этиологияли уретрит, хламидияли простатитда: биринчи куни 100 мг дан 2 марта, сўнгра 100 мг дан кунора. Курс 10-15 инъекция (патологик жараённинг оғирлигига қараб) қўлланади.\nСальпингоофоритда, эндометритда ўткир даврида 2 кун 200 мг дан кунига 1 марта, сўнгра 100 мг дан 72 соатлик интервал билан, қўллашнинг давомийлиги касалликнинг оғирлигига боғлиқ. Хаммаси бўлиб курсга 20 инъекция қўлланади. Сурункали даврида – 5 кун 100 мг дан кунига 1 марта, сўнгра 100 мг дан ҳар 72 соатда. Курс 20 инъекция қўлланади.\nКичик чаноқ аъзоларининг ўткир ва сурункали йирингли касалликларида: ўткир даврида – биринчи куни 200 мг дан бир марта, 3 кун 100 мг дан ҳар куни, сўнгра 100 мг дан кунора 5 инъекция қўлланади. Курс 10 инъекция. Сурункали даврида – 5 кун 100 мг дан кунига 1 марта, сўнгра 100 мг дан ҳар 72 соатда. Курс 20 инъекция қўлланади.\nБачадон миомаси бўлган беморларни операциядан кейинги реабилитацияси учун ва репродуктив ёшдаги аёллардаги операциядан кейинги даврдаги асоратларда: 5 кун 100 мг дан кунига 1 марта, сўнгра 100 мг дан кунора қўлланади. Курс 15 инъекция қўлланади.\nОперациядан олдинги ва кейинги даврдаги хирургик асоратларни олдини олиш ва даволаш учун (шу жумладан онкологик беморларда) 100 мг дан кунига 1 марта 5 инъекция операциягача, операциядан кейин 100 мг дан кунора 5 инъекция ва 5 инъекция 100 мг дан 72 соатлик интервал билан буюрилади. Касалликнинг оғир кечишида бошланғич доза 200 мг бир марта ёки 100 мг дан кунига 2 марта. Курс – 20 инъекция қўлланади.\nСурункали қайталанувчи фурункулёзда, сарамасда – 5 кун 100 мг дан кунига 1 марта, сўнгра 100 мг дан кунора қўлланади. Курс – 20 инъекция қўлланади.\nАстеник ҳолатларда, невротик ва соматоформ бузилишларда, саросималик, хулқий ва постабстинент бузилишларда, алкоголли ва наркотик қарамлик бўлган беморларда: 5 кун 100 мг дан ҳар куни, сўнгра 100 мг дан ҳар 72 соатда. Курс 15-20 инъекция. Жисмоний иш қобиятини ошириш учун: 100 мг дан кунора – 5 инъекция, сўнгра 100 мг дан ҳар 72 соатда, курс 20 инъекциягача қўлланади.\nМарказий ва периферик нерв тизимининг яллиғланишли ва инфекцион-аллергик касалликларида: 5 кун 100 мг дан хар куни, сўнгра 100 мг дан хар 72 соатда. Курс 15-20 инъекция қўлланади.\nНерв тизимининг дегенератив касалликларида: бошланғич доза 100 мг 5 кун хар куни, сўнгра 100 мг дан хар 72 соатда. Курс 15 инъекция қўлланади.\nОғиз бўшлиғи ва томоқ шиллиқ қаватининг яллиғланиш касалликларида, пародонтнинг касалликларида: бошланғич доза 100 мг дан ҳар куни 5 инъекция, сўнгра 100 мг дан 72 соатлик интервал билан. Курс – 15 инъекция қўлланади.\nКатталар ва 12 ёшдан бошлаб болаларда:\nмеъда-ичак йўлларининг интоксикация ва/ёки диарея билан бирга кечувчи ўткир ва сурункали инфекцион-яллиғланиш касалликларида: 200 мг бир марта, сўнгра интоксикация симптомлари йўқотилгунича 100 мг дан кунига 2 марта. Кейинчалик курсни 100 мг дан 72 соатлик интервал билан давом эттириш мумкин. Курс 20-25 инъекция қўлланади.\nсурункали урогенитал инфекциялар, шу жумладан қайталанишлар орасидаги даврда клиник ремиссияни тутиб туриш мақсадидаги иммунореабилитацион тадбирларни ўтказишда: 100 мг дан кунора 10 инъекция курси билан қўлланади.\n6 ёшдан ошган болаларда:\nЙирингли хирургик касалликларда (куйишли шикастланишлар, сурункали остеомиелит, оментит билан гангреноз аппендицит, перитонит, йирингли плеврит): 6 ёшдан 11 ёшгача болаларга 50 мг бир инъекциядан ҳар куни – 5 инъекция, сўнгра 50 мг бир инъекциядан кунора 10-15 кун давомида. Курс 10-15 инъекция; 12-18 ёшли болаларга – даволаш шу схема бўйича 100 мг дан мушак ичига инъекция кўринишида ўтказилади. Боғловларда галавитни инъекция учун сувдаги 1% ли эритмасида хўлланган стерил салфеткалар билан боғлов кўринишида галавитни сиртга қўллаш яхшироқ (қоришмалар билан боғловлар ёки сувда эрувчи суртмалар билан боғловлар)..\nНафас йўллари ва ЛОР-аъзоларининг Бактериал ва вирусли этиологияли тез-тез қайталанувчи касалликларида (тез-тез ЎРВИ, бронхит, пневмония, сурункали тонзилит, сурункали отит, сурункали аденоит): 6 ёшдан 11 ёшгача болаларга 50 мг бир инъекциядан ҳар куни 5 кун давомида, сўнгра 50 мг дан бир марта кунора 10-15 кун давомида. Курс 10-15 инъекция. 12-18 ёшли болаларга – даволаш шу схема бўйича 100 мг дан мушак ичига инъекция кўринишида.\nАлохида чоралар мавжуд эмас.\nШахсий ўзлаштира олмаслик; ҳомиладорлик ва лактация, 6 ёшгача бўлган болалар (қўллашнинг клиник тажрибаси йўқ).\nБир вақтда қўлланганида антибиотикларнинг курсли дозаларини пасайтириш мумкин. Бошқа дори препаратлари билан номутаносиблик холлари аниқланмаган.\nДори препаратини хомиладор аёллар, эмизикли давридаги аёллар, сурункали касалликлари бўлган болалар, катталарда тиббий қўллашни мумкинлиги ва ўзига хослигига кўрсатма\nПрепарат хомиладор аёллар, эмизикли аёллар, 6 ёшгача бўлган болаларга буюрилмайди.\nТиббий қўллаш учун дори препаратини транспорт воситалари, механизмларни бошқариш қобилиятига мумкин бўлган таъсири хақида маълумотлар\nДозани ошириб юбориш холлари аниқланмаган.\nМушак ичига юбориш учун эритма тайёрлаш учун кукун 50 мг ёки 100 мг дан 50 мл ёки 100 мл сиғимли флаконларда, 3 ёки 5 флакон қўллаш бўйича йўриқномаси билан картон қутида.\n+15оС дан +25°С гача ҳароратда, ёруғликдан ҳимояланган жойда.


Нега аёлларнинг эркакларга нисбатан дўсти кўп? » Ўзбекистон янгиликлари – Zamin.uz\nНега аёлларнинг эркакларга нисбатан дўсти кўп?\n22 февраль 2017, 11:09\nОксфорд университети профессори Робин Данбар бошчилигидаги британиялик олимлар аёл ва эркакларнинг дўстлашиш тушунчасига муносабатини ўрганиб чиқиб, қуйидаги хулосага келди. Аёллар учун дўстликни сақлаб қолиш учун телефон орқали суҳбатларнинг тез-тез бўлиб туриши етарли экан. Бир вақтнинг ўзида, эркаклар юзма-юз мулоқотда бўлиб, суҳбатлашган кишисини дўст деб билиши маълум бўлди, деб ёзади Qalampir.uz сайти.\nТадқиқот синовларида 30 та талаба иштирок этиб, дўстликка оид бир қатор саволларга жавоб беришди. Улар саволлар орасида, барча яқинлари билан қай услубда алоқани сақлаб туришини ҳам айтиб берди. Аввал, биринчи босқичда тўққиз ой, сўнгра 18 ой давомида иш олиб борган олимлар гуруҳи ажойиб натижани қўлга киритди.\nХулоса шундай бўлдики, аёллар дугонаси билан телефон орқали суҳбатлашиб ўз муносабатларини бардавом сақлаб туради. Лекин, эркаклар учун жонли суҳбат ва доимий учрашувлар муҳимроқ экан. Олимларнинг фикрича, бу натижа, нега эркакларда аёлларга қараганда камроқ дўсти бор эканини мантиқан тушунтириб бера олади.\nЯнгиликлар » Ҳаёт тарзи » Нега аёлларнинг эркакларга нисбатан дўсти кўп?\n06:00 Нега бой инсонлар севги муносабатлари ҳамда оилавий ришталарда омадсиз бўлишади?\n22:06 Эркакларнинг сочи нега тўкилиши маълум бўлди


Аҳмаджон Мелибоев. Бизни меҳмон деманглар (2005) - www.ziyouz.uz\nБош саҳифа МатбуотҲозирги давр матбуотиАҳмаджон Мелибоев. Бизни меҳмон деманглар (2005)\n— Ватандош, — деди меҳмонлардан бири норози оҳангда, — сиздан илтимос, бошқа ватандошлардан ҳам ўтиниб сўраймиз, бизларни меҳмон деманглар. Ахир, қанақасига меҳмон бўлайлик? Ота-боболаримизнинг киндик қони тўкилган юртда, ўз юртимизда, ўз Ватанимизда, ўз уйимиздамиз-ку, ахир. Меҳмон эмасмиз, бизни худдики ўзингиздек билинг. Неча йиллар олис юртларда ўзга байроқларга сиғиниб, ўзга мадҳияларни куйлаб, ўзга қадриятларга амал қилиб келдик. Қанча-қанча жигарларимиз Ватаннинг бир сиқим тупроғи, бир қултум суви, бир насими бўйига ета олмай оламдан ўтиб кетишди. Истиқлол туфайли бизлар яна Ватанли бўлдик. Уни кўриб, нон-тузидан баҳраманд бўлиб ўтирибмиз, бизни меҳмон деманглар…\nОчиғи, кейинги пайтларда бундай эътирозларни такрор-такрор эшитишга тўғри келмоқда. Меҳмондўст, бағрикенг, борини баҳам кўрадиган халқмиз. Дунёнинг не-не бурчакларидан ҳар куни юртимизга неча юзлаб, минглаб меҳмонлар келишади. Кўчалар, сайилгоҳларда, мустақиллик йиллари бунёд этилган гўзал кошоналарда, ҳар куни, ҳар соатда тўп-тўп хорижликларни, жаҳонгашта сайёҳларни кўриш мумкин. Эрталабки ошлар, кечки висол оқшомларида ҳам меҳмонлар алоҳида иззатда. Сервис хизмати дунё андозаларидан қолишмайдиган замонавий ресторан, хусусий емакхоналарга ҳадеганда ўзимизча боравермаймиз, аммо меҳмон келиб қолса, ҳурмат маъносида албатта олиб борамиз. Меҳмонлар баҳонасида шу чоққача ўзимиз кўрмаган жойларни кўрамиз, кўҳна обидаларимизни биргалашиб томоша қиламиз. Ҳеч ким юртимиздан кўнгли тўлмай кетмасин, хурсанд бўлсин, яна қайтиб келсин, деймиз. Хайрлашаётганимизда “Узр, яхши меҳмон қила олмадик, бироз шошиб қолдик, буниси ҳисобмас, бошқа келинглар, бола-чақаларни ҳам олиб келинглар”, деймиз. Ва бу гапларни шунчаки мулозамат учун эмас, чин дилдан, самимий айтамиз.\nНега шундай деймиз? Бунинг боиси шуки, меҳмон, аслида, дуч келган, синалмаган жойга келмайди. Одамлар бир-бирларини тушунмай нифоқлашаётган, қуролли можаролар авж олиб турган, халқ, миллат ўз йўлини топа олмай, бошидан не-не мушкулотларни ўтказаётган маконларга ҳеч ким “Қани, кетдик, меҳмон бўлиб келамиз”, дея отланмайди. Меҳмон ўзидан тинчиган, ўзидан кўпайган, аҳил-иноқ яшаётган, хирмонига барака кирган, кўнгли ҳам, осмони ҳам очиқ жойларга келади. “Меҳмон келар эшикдан, ризқи келар тешикдан” деганларидек, қалби пок, нияти улуғ инсонларнинг қадами, албатта, қутлуғ келади. Меҳмон баҳона гина-қудуратлар унутилади, яхши амалларга туртки берилади. Шу боис ҳамки, меҳмонни отамиздай азиз кўрамиз, уйимизнинг тўрига ўтқизамиз, елкаларига тўн ёпамиз, белларини белбоғ билан маҳкам боғлаймиз. Ота-боболаримиз бу ишни минг-минг йиллар давомида муттасил ва беминнат бажариб келишган ва биз ҳам худди шундай қилишга бурчлимиз. Лекин…\nОлий Мажлис қуйи палатасига сайлов муносабати билан Америка Қўшма Штатларидан расман кузатувчи бўлиб келган миллатдошларимиз — Америкада истиқомат қилувчи туркистонликлар жамиятининг президенти Абдулла Хўжа ва шу жамиятнинг фидойи фаолларидан бири, тадбиркор Лутфулла Тўрани ҳам меҳмон десак, тўғри бўлмайди. Улар ўзимизникилар, Яратган эгамнинг не-не синовларини бошларидан ўтказган жабрдийда авлодларнинг муносиб фарзандлари, давомчилари. Ҳуррият, Ватан, Озодлик деганда қалблари биздан кўра кўпроқ жунбушга келадиган, мадҳиямиз куйланганида, байроғимиз мўътабар биноларнинг пештоқларида ҳилпираганида кўзларидан бизнинг кўзларга нисбатан кўпроқ ва мўлроқ ёш оқадиган ватандошларимиз.\nИстиқлолнинг ўн уч йилидаёқ биз, Ватан ичкарисида, жуда кўп нарсаларга кўникиб бўлдик. Кейинги юз йил, юз эллик йил ичида ҳеч кимнинг ҳатто хаёлига келмаган воқеаларнинг гувоҳи бўлиб турибмиз. Ўзбек бола жаҳон чемпиони бўлди, Япония, Кореяга бориб, айни шу мамлакатларга хос спорт турлари бўйича маҳаллий полвонларнинг курагини ерга теккизиб қайтди, шохмот тожини кийдик, ўзимизда ишлаб чиқарилган машиналарни миниб юрибмиз, ёш олимларимизнинг ютуқлари дунёни ҳайратга солмоқда. Сирдарёлик бир деҳқон Америкада қовун экиб юрибди, Солижон Шарипов фазо кемасида яна парвоз қилди. Бунақанги ютуқларга деярли ажабланмай қўйдик. Чиқади-да, нима бошқалардан кам жойимиз борми, дея бемалол чойни ўгириб ўтирибмиз. Аммо Абдулла Хўжа, Лутфулла, Халил, Фатҳулла, Насрулло Тўралар, Жўра қори акалар, Рўзи Назар, Анварбек, Давронбек акаларга айтсангиз, болалардай қувонишади, кўзларига ёш олиб, Аллоҳга шукроналар айтиб, бир-бирларини бағриларига босишади. “Миллатдошларимиз орасидан янги-янги буюк шахслар чиқиши муқаррар, — дейишади улар. — Мана, Майкл Жэксоннинг менежери ҳам ўзбек-ку! Миллатни камситиш даврлари ўтиб кетди”. Алоҳида фахр ва ғурур билан айтилади бу гаплар. Чунки улар ўзимизникилар. Биз бу ерда бу ёруғ кунларни қанчалар интиқиб кутган бўлсак, улар олисда, ватансизликда айнан шундай кунлар келишини дил-дилдан истаганлар, умид қилганлар.\nАбдулла Хўжа Ватан ташқарисида, Афғонистоннинг Қобул шаҳрида туғилган. Туркия ва Англияда таҳсил олган. 1974 йилдан буён Америкада муқим истиқомат қилади. Оилали, беш нафар фарзанди бор. Унинг Ватан тўғрисидаги илк таассуротлари бобоси Абдураҳим оқсоқол ва отаси Акбархўжа акаларнинг, ватансизлик дардида эзилган, хўрланган, бугунги қутлуғ кунларга етиб келолмаган неча юзлаб ватандошларимизнинг андуҳли ҳикоялари, хотиралари асосида шаклланган. Хорижда узоқ йиллар гоҳ оч, гоҳ тўқ, гоҳ умид учқунлари йилтиллаб ҳаёт кечирган, қорин қайғуси билан эмас, Ватан, миллат қайғуси билан нафас олган ватандошларни руҳлантириб, тўғри йўл-йўриқ кўрсатган, “эзилманглар, тушкунликка тушманглар, Ватанимиз барибир бир куни озод бўлади, ҳуррият бўлади, ана ўшанда ўз Ватанимизга, ўз миллатимизга бегона бўлиб қолмайлик, тилни унутманглар, урф-одатларимизни унутманглар, болаларни ватаний, миллий қадриятлардан бохабар қилиб тарбияланглар, уйда она тилимизда сўзлашинглар” дея даъват қилиб чарчамаган, бу борада кўп азиятлар чеккан Жўра қори аканинг айтишича, Абдулла Хўжанинг она томондан бобоси Абдухалил оқсоқол илмли, маърифатли киши бўлган. Афғонистонда шахсий кутубхона очган. “Калила ва Димна”ни шу кутубхонада ўқиганман, — дейди қори ака. — У пайтлари дунёвий ишлардан бохабар, мулоҳазали, фикрли одамларни “Калила ўқиган”, яъниким, ўзимизнинг ибора билан айтганда, “чойхона кўрган” дея таърифлашар эди.\nАбдулла Хўжа билан илк бор 1992 йили учрашганмиз. Ўшанда оталари Акбархўжа ака (Аллоҳ раҳматига олган бўлсин) билан узоқ суҳбатлар қурганмиз. Мустақиллик энди-энди тета-поя қила бошлаган кезлар. Абдулла Хўжанинг уйидан меҳмон аримайди. Ўртаҳол тадбиркор, вақти зиқ, тинимсиз елиб-югуриши зарурлигига қарамай, ватандошларни кутади, меҳмон қилади, Ўзбекистонда кечаётган воқеа-ҳодисалар, ўзгаришларни бор вужуди билан эшитади.\nЎтган асрнинг эллигинчи йилларида Нью-Йоркнинг Бруклин деган гавжум жойида Америкага доимий яшаш учун кўчиб келган туркистонликлар ташаббуси билан “Америка-Туркистон” жамияти ташкил этилиб, бу ерда кўплаб ватандошлар ўзаро мулоқотда бўлишар, турли маданий-маърифий тадбирлар ўтказишар эди. Айтишларича, бу жамият учун бино сотиб олишга бир неча ватандошлар қаторида асли наманганлик, Америкада муҳандислик маҳорати билан анча ном қозонган Исоқжон ака ҳам жиддий ҳисса қўшган экан.\nАбдулла Хўжа 28 ёшида ана шу жамиятга илк марта раҳбар этиб сайланди. 1984 йили Қўшма Штатларнинг ўша пайтдаги Президенти, тарихга “коммунизмнинг гўркови” номи билан ҳам кирган Рональд Рейган (Москвага расмий ташриф билан келганида, кутилмаганда “ўзбекларнинг буюк шоири” деб ҳазрат Алишер Навоийни эслаб қолганлиги ёдингизда бўлса керак) мазлумлик асоратини бошидан кечирган халқларнинг фаол вакилларини Оқ уйга таклиф этади. Таклиф этилганлар орасида Абдулла Хўжа ҳам бор эди. Шу учрашувдан кейин жамият иши янада фаоллашади. — “Жамиятимиз Ўзбекистоннинг АҚШдаги элчихонаси, БМТдаги ваколатхонаси, Нью-Йоркдаги Бош консуллиги билан яқиндан алоқа ўрнатган, — дейди суҳбатдошим. — Ҳар икки мамлакат ҳаётидаги миллий байрамларни оилалар билан жам бўлиб нишонлаймиз. Ватанимиздан келган расмий арбоблар, маданият ва санъат намояндалари, хусусан, таниқли санъаткорлар билан бўлган учрашувларимиз биз учун, болаларимиз учун нақадар тотли бўлишлигини билсангиз эди. Истиқлол шарофати билан, мана, Ватанга учинчи бор келишим. Ҳар келганимда кўзимга ёш оламан. Бу ёруғ кунларни қанча-қанча фидойи миллатдошларимиз кўра олишмади. Раҳматли отам саломатликлари туфайли кела олмадилар. Бугунги озод Ўзбекистонни, Қўқон, Марғилонни кўра олмадилар. Худо насиб этса онамни, рафиқам, фарзандларимни олиб келаман…”\nСаҳоватли ватандошларимиздан бири, замонавий маърифатпарвар Насрулло Тўра эслаб кетади. Хорижда яшаб қолган миллатдошлар ичида Обижўш қори деган киши бўлган экан. Бир умр чой ўрнига доғ сув ичганлари учун шундай ном беришган экан. Шу киши умрининг охирида эскиб, пилталари чиқиб кетган афтодаҳол бир дўппини кўкракларига маҳкам босиб юрар эканлар, азбаройи эскиганидан кийишга яроқли бўлмай қолган экан. “Қори, қўйинг шу эски матоҳни” дейишса, “Эҳ, қазойим етса, кафаним устига шу дўппини қўйиб кўминглар, токи Мункар-Накир ўзбеклигимни билсин” деяр экан. Ўттизинчи йиллари қанчадан-қанча ватандошларимиз шўролар зулмига чидамай, Ватанни тарк этганларида, кўпларнинг ҳаёти Амударёнинг ўзида ниҳоясига етган. Болалар йиғлаб қолса, чегарачилар билиб қўйиб, отиб ташлашади, дея норасидаларга кўкнор суви ичиришган…\nИккинчи суҳбатдошим — тадбиркор Лутфулла Тўра. Оилада етти ўғил. Ҳаммалари хорижда туғилиб вояга етишган. Абдулла Хўжа иккалалари билан суҳбатимиз сира тугамайди. Меҳмонлар (яна меҳмонар деяпман, ўрганиб қолгандан кейин қийин экан-да…) Ташқи ишлар вазирлигида, Ислом университетида, хорижий мамлакатлар билан маданий алоқалар жамиятида қабул қилиндилар, Қатағон қурбонлари, Шаҳидлар хотираси майдонларини, театрларимизни, мустақиллик даврининг маҳобатли иншоотларини бориб кўрдилар. Сайлов куни Зарафшон шаҳрида бўлиб, она замин қаъридан олтин қазиб олиш жараёнини ўз кўзлари билан кўрдилар. Ҳамроҳларимиздан бири аэропортда лутф қилиб, “тилла конига бораяпсизлар экан, ҳар қалай, қуруқ қайтаришмас”, деган эди, Лутфулла ака ҳозиржавоблик билан деди:\n— Ватандан олиб кетиш эмас, Ватанга олиб келиш керак…\n— Мустақиллик қандай қўлга киритилганлигини, у қандай асраб қолинганлигини яхши биламан. Шўролар салтанатининг сўнгги кунлари, халқимизнинг ўша йиллардаги аҳволи тасаввуримда бор. Дунёдаги қанча-қанча халқлар ўз озодликларини сақлаб билмаганлар, ҳурриятга эришганлар, аммо хотиржамликка берилиб, кўп фурсат ўтмай бу неъматдан жудо бўлганлар. Ислом Каримов жаноблари Ўзбекистон парламентида мамлакатни мустақил, деб эълон қилибди, деган хабар, биз учун билсангиз, худдики осмонда янги бир қуёш порлагандек бўлган эди. Ўшанда ўзимизни дунёдаги энг бахтиёр одамлардай ҳис этган эдик, бутун ғам-андуҳларимиз, ватансизлик азоблари унут бўлгандай эди. Бугун ҳам, она тупроғимда туриб айтаманки, биз ҳаммамиз бахтли инсонлармиз, Яратган эгамнинг назари тушган мўътабар бир заминнинг фарзандларимиз. Миллатимиз бошига Ислом Каримовдай улуғ бир инсоннинг келиши ҳаммамизнинг ҳам бахтимиз. Агар мендан, бугунги куннинг энг муҳим иши нима, деб сўрасалар, ҳеч иккиланмай, шу инсон атрофида жам бўлинглар, ҳурриятни қадрланглар, уни бало-қазолардан асранглар, деган бўлар эдим. Бепарволик, хотиржамлик хатарли нарса, дунё ишларидан бохабар бўлиб туринглар, деяр эдим. Президентимизнинг огоҳликка даъватлари ҳар бир кимсанинг, хоҳ у ёш бўлсин, хоҳ кекса бўлсин, қулоқлари остида жаранг бериб туриши керак…\n— Сайлов баҳсларининг бир нечасини телевизиондан тингладим ва эътибор қилдимки, — дейди Абдулла Хўжа, — ёшлар, хусусан аёллар орасида янги-янги миллат фидойилари, журъатли сиёсатчилар, тадбиркору ишбилармонлар етишиб чиқмоқда экан.\n— Мен яна бир нарсадан қувондим, — дейди Лутфулла Тўра, — Ислом университетига борганимизда у ерда чинакам замонавий олий ўқув юртини кўрдим. Талабалар дунёвий илмларни ҳам ўрганишаётганига, бўш вақтларида мусиқа, жисмоний тарбия билан шуғулланишаётганига гувоҳ бўлдим. Лекин… Биласизми, дилимда бир гап бор, айтмасам бўлмайди. — Лутфулла аканинг кўзлари ёшланади, ич-ичидан бир хўрсиниқ келади. — Миллий ҳиссиёт жуда нозик туйғу. Бу туйғу ватансизлик доғини кўрган оталаримизда кучли эди. Собир Сайхоннинг отаси “Ватан, Ватан”, дея жон берган. Отам раҳматли эртаю кеч “Чуст, Чуст” дер эдилар. Бу сўз нима маъно беришини ҳам билмас эдик. Миллий ҳиссиётни биз ҳам мумкин қадар сақлаб қолдик. Аммо у бизнинг ўрнимизни босадиган болаларимизда, ўзга бир оламда кўз очиб ўзга бир қадриятлар таъсирида вояга етаётган набираларимизда қандай бўлади?\nБу саволнинг жавобини биламан, ўзим мисолимда, хориждаги дўст-қадрдонларим мисолида кўриб, англаб турибман. Америкада, бошқа йирик давлатларда ҳам, ота-бола, оилавий муносабатлар бутунлай бошқача. Шундай ҳолатлар бўладики, ҳатто ўз жигарингга ҳам бир нима дея олмайсан…\nЮртдошларимизнинг Ватан бўйлаб сафарлари, одатдагидек, Тошкент аэропортида ниҳоясига етди. Хайрлашув олдидан улар Юртбошимизнинг тўқсонинчи йиллар бошларида айтган бир сўзларини эсладилар. Ислом Каримов мамлакат ташқарисида яшаётган миллатдошларимизнинг тақдирига бефарқ қарамаймиз, деган эдилар. Мустақил Ўзбекистондан дунёга дадил таралган бу сўзлар ўшанда неча-неча минг-минг кишиларга худди қордан кейинги лоладек ажиб бир руҳ бахш этганини билмаган эканмиз…\n«Ўзбекистон адабиёти ва санъати» газетасининг 2005 йил 1-сонидан олинди.\n← Аввалги Аввалги Абдуқаюм Йўлдош (1962)\nКейинги → Кейинги: Сайди Умиров. Асқад Мухторнинг элчилари (2005)


Соғлиқни сақлаш вазири Алишер Шодмонов коронавирусдан тез ва осон қутулиш йўлини айтди Ўзбекистон янгиликлари\nСоғлиқни сақлаш вазири Алишер Шодмонов коронавирусдан тез ва осон қутулиш йўлини айтди\n16 October 2020, 12:06\nЎзбекистон, Тошкент – Batafsil.uz. Соғлиқни сақлаш вазири Алишер Шодмоновнинг айтишича, тамаки ва алкоголь маҳсулотларини ортиқча истеъмол қилиш ва камҳаракатлик коронавируснинг оғир кечишига сабаб бўлиши мумкин. Бу ҳақида мухбиримиз хабар бермоқда.\nСоғлиқни сақлаш вазири Алишер Шадманов Сирдарё вилоятининг Оқолтин туман ҳокимлигида қишлоқ оилавий поликлиникалари ва қишлоқ врачлик пунктлари шифокорлари, маҳалла фаоллари ва аҳоли вакиллари билан учрашиб, соғлом турмуш тарзининг фойдали жиҳатлари ҳақида гапирган.\n“Коронавирус инфекцияси кишиларнинг соғлиғи, ҳаётига хавф солаётган бир пайтда ҳаммани вирусдан зарарланганда қандай қилиб ундан тез ва осон қутулиш мумкин, деган савол қийнамоқда. Муаммонинг ягона ва энг самарали ечими соғлом турмуш тарзига амал қилишдир. Бу нафақат вирусдан ҳимояланиш, балки узоқ ва бахтли ҳаёт кечиришнинг ҳам энг асосий қоидаси, талаби ҳисобланади. Касалликнинг кучли асоратлари ва ўлим ҳолатлари асосан юрак қон-томир касалликлари, қандли диабет, ўпканинг сурункали касалликлари бўлган ёки ортиқча вазнга эга бўлган, тамаки ва алкоголь маҳсулотларини истеъмол қилган, камҳаракат инсонларда учрамоқда”, - деди Шодмонов.\nВазирнинг сўзларига кўра, шуни унутмалик керакки, касалликнинг енгил кечиши ёшга боғлиқ эмас, катта ёшда бўлса ҳам тўғри овқатланадиган, жисмоний фаол бўлган, семизлиги ва диабети бўлмаган инсонларда касаллик анча енгил кечади.\nУнинг қайд этишича, соғлом турмуш тарзининг асоси— жисмоний фаоллик ва тўғри овқатланишдир. Мутахассисларнинг фикрига кўра, инсон кунига 5-7 километр пиёда юрса, қон томир касалликлари, юрак хуружи, инсульт каби ҳасталиклардан бутунлай йироқ бўлади. Ортиқча вазн эса, касалликлар уясидир.


Д.Плюснин, дастгоҳлар созловчиси.\n– Директорингизнинг ҳаракатлари қонун ҳужжатларига зид.\nМеҳнат шартномасини ходимнинг ташаббусига кўра бекор қилиш меҳнат қилиш эркинлиги, иш жойи ва турини танлаш ҳуқуқининг юридик кафолати ҳисобланади. Ушбу ҳуқуқ МКнинг 7-моддасида аниқлаштирилган, мажбурий меҳнатни Конституцияга биноан тақиқлашдан келиб чиқади.\nЎзбекистон Республикаси Конституциясининг 37-моддасига биноан ҳар бир шахс меҳнат қилиш, эркин касб танлаш ҳуқуқига эгадир. МКнинг 7-моддасига кўра эса мажбурий меҳнат, яъни бирон-бир жазони қўллаш билан таҳдид қилиш орқали (шу жумладан меҳнат интизомини сақлаш воситаси тариқасида) иш бажаришга мажбурлаш тақиқланади.\nХодим номуайян муддатга тузилган меҳнат шартномасини ҳам, муддати тугагунга қадар муддатли меҳнат шартномасини ҳам, 2 ҳафта олдин иш берувчини ёзма равишда огоҳлантириб, бекор қилишга ҳақлидир. Огоҳлантириш муддати тугагандан сўнг ходим ишни тўхтатишга ҳақли, иш берувчи эса ходимга меҳнат дафтарчасини бериши ва у билан ҳисоб-китоб қилиши шарт (МКнинг 99-моддаси).\nАгар директор сиздан аризани қабул қилмаса, уни раҳбарнинг ўринбосари, қабулхона котиби, кадрлар бўлими, девонхонага беришингиз мумкин. Агар улар ҳам аризани қабул қилишдан бош тортишса, унинг топширилганлиги тўғрисидаги билдирувнома билан почта орқали буюртма хат билан жўнатишингиз мумкин. Меҳнат шартномасини бекор қилиш тўғрисидаги огоҳлантиришнинг 2 ҳафталик муддати тугаганидан кейин сиз ишга чиқмасликка ҳақлисиз, бу ҳол прогул ҳисобланмайди.\nИш берувчининг айби билан меҳнат дафтарчасини бериш кечикканда ходимга мажбурий прогулнинг бутун вақти учун ўртача иш ҳақи тўланади. Бу ҳолда ишдан бўшатиш куни бўлиб меҳнат дафтарчаси берилган кун ҳисобланади. Ишдан бўшатиш кунининг янги санаси тўғрисида буйруқ чиқарилади ва ходимнинг меҳнат дафтарчасига ёзув киритилади.\nҲар бир кишининг меҳнат ҳуқуқларини ҳимоя қилиш кафолатланади, уни меҳнат тўғрисидаги қонун ҳужжатларига риоя этилиши, шунингдек меҳнат низоларини кўриш бўйича назорат органлари амалга оширади. Меҳнат соҳасидаги давлат бошқарувини Меҳнат ва аҳолини ижтимоий муҳофаза қилиш вазирлиги ҳамда унинг ҳудудий хизматлари амалга оширади. Меҳнат тўғрисидаги қонун ҳужжатларининг аниқ ва бир хил ижроси устидан назорат қилиш – Бош прокурор ва унга бўйсунадиган прокурорларнинг вазифаси.\nМеҳнатга оид ҳуқуқларингиз бузилган тақдирда ёрдам сўраб ушбу органлар ёки судга мурожаат қилишингиз мумкин.


Қутлибека: “Ватан менинг ичимда шу ҳур санжоғи билан”\n16 май 2021, Тошкент вақти: 07:52\n“Давр менинг тақдиримда” дастурининг бугунги қаҳрамони таниқли ўзбек шоираси Қутлибека Раҳимбоева.\nЭркнинг жон сувидан ҳовучлаб олиб,\nҲар битта ўзбекка сепгим келади.\nЎзбеклигим учун ўзгалар қолиб,\nҲатто ўзимни ҳам ўпгим келади.\nҚутлибека Раҳимбоева назарида, кечган йилларнинг залвори оғир.\n“Биз йиллар давомида истиқлолни кутганмиз. Агар 1980 йилларда онгимда, тафаккуримда уйғониш бошланган бўлса, мен истиқлолга, мустақилликка ташналик билан келганман. Бу давр ҳаëтимда янги саҳифа, деб айта оламан. Ҳар ҳолда Ўзбекистон менинг ватаним, мен ўзбекистонликман, деб айтишнинг ўзиëқ мен учун катта бахт”,- дейди Қутлибека.\nҚутлибека Раҳимбоева 1952 йилда Хоразм вилоятининг Туркманистонга туташ қисмидаги қишлоқда туғилди.\n“Мен оддий қишлоқнинг зиëли оиласида туғилиб ўсганман. Болалигим 1960, 1970 йиллардаги болаларникига ўхшаб олдин ўқиш, кейин дала ишлари билан ўтган. Болалик деганда кўз олдимга биринчи бўлиб оилам келади. Онам ўқитувчи бўлиб, жуда ҳам китобни яхши кўрадиган аëл эди. Отам эрта вафот этгани учун болалигимнинг асосий овунчоқлари китоблар бўлган. Ватанпарварлик, ҳарбий мавзуларда ëзилган китобларни жуда ҳам яхши кўрар эдим. Маҳаллада ўғил болалар кўплиги учун кўпроқ ўғил болалар билан ўртоқ эдим”,- деб хотирлайди Қутлибека.\nҚутлибеканинг онаси қатағон йиллари Украинада сургунда бўлган, ҳаëтнинг аччиқ-чучугини тотган бир аëл эди. Қутлибеканинг ватан тўғрисидаги илк тасаввурини онасининг сургун ҳикоялари шакллантирди.\n“Болалигим деганда кўпроқ онам эсимга келади, чунки онам 1930 йилларда Украинага сургун қилинган. Кейин уруш арафасида қайтиб келган. Онам менга Украинада кечган ҳаëт йилларини гапириб берарди. Ватан тушунчаси, унинг қадрига етиш, ватан қандай бўлса, уни шундайлигича қабул қилиш, оғриғидан оғриниш, яхши кунлари учун ҳаракат қилиш туйғулари балки болалигимдан қолган бўлса керак”,- дейди Қутлибека.\nЧексиз қумликлар ëқасидаги қишлоқда ўсган Қутлибека яшил чинорлар шаҳри Фарғонага ўқишга борди.\n“Онамнинг аммаси тақдир тақозоси билан Фарғонага бориб қолган ва оилали бўлиб, у ерда ўрнашиб қолган. Шунинг учун уйдагилар мени борганингда кутиб оладиган одам бор, ўқишга киргунингча турадиган жой бор, деб Фарғонага юборган. Мендан олдин у ерда холаларим ўқиган. Ўзи одат бор-ку, бир жойга талабалар қайси қишлоқдан бориб ўрнашса, қолганлари ҳам ўшаларнинг орқасидан бораверади”,- дейди Қутлибека.\n1979 йилда шоиранинг “Юрагимда кўрганларим “номли илк шеърий тўплами босмадан чиқди.\n“Мен шоира бўламан, деб ҳеч ҳам ўйламаганман ва ҳозир ҳам ўзимни мукаммал шоира аташга ҳақ-ҳуқуқим йўқ. Шеъриятга кириб келиш 7-8-синфларда бошланган. Фарғона педагогика институтида ўқиб юрган пайтимда ҳам мен шеъриятга жиддий эътибор бермаганман. Тадқиқотчи ëки адабиëтшунос бўламан, деб ўйлар эдим. Тақдир тақозоси билан шеъриятга кириб қолдим”,- дейди Қутлибека.\nҚулибека ўз юрагининг мутаржими бўлиб юрган бир пайт, яъни ўтган асрнинг саксонинчи йиллари ўзбек зиëлилари зеҳниятида уйғониш даври эди.\n“Бу даврларга мен ўз онгимнинг уйғониш фасли, деб қарайман. Тошкентга келгунимга қадар шўро ҳукуматининг бу қадар қип-қизил алдоқчи эканини ҳис қилмаган эдим. 1980 йилларда Ғ.Ғулом номидаги адабиëт ва санъат нашриëтида ишлаганман. Бу ерда ўша даврнинг энг илғор ëзувчи ва шоирлари ишлар эди. Мен ўша ерда биринчи марта миллатнинг миллат бўлиб шаклланиши учун, дунë майдонида тик оëққа туриши учун ўзи мустақил яшаши кераклиги ҳақидаги фикр амалга ошиши мумкинлиги ҳақида ўйлай бошладим. Олдин бу нарса мумкин эмас, деб ўйлар эдим”,- дейди Қутлибека.\nҚутлибека Горбачев ҳуррияти, дея тарихга кирган йилларни ҳаëтидаги энг ëруғ йиллар сифатида эслайди: “Ўзбекистонда мустақиллик учун бўлган ишонч 1980 йилларда бошланган ва 1989, 1990 йилларда ўзининг авж палласига чиққан. Бу йиллар мустақил бўлишимиз мумкин, деган ишонч билан яшаган йилларим бўлгани учун ҳам ҳаëтимдаги энг ëруғ йиллар, деб ўйлайман”.\nҚутлибека совет пайтидаëқ “Мустақил Ўзбекистон байроғи юрагимдадир”, дея шеърлар ëзди. Туркий “санжоқ” калимасининг байроқ эканини ўша пайтда биров билди, биров билмади.\nВатан менинг ичимда шу ҳур санжоғи билан, ундаги доғи билан,\nВатан менинг ичимда шу ҳур санжоғи билан, унда титроғи билан.\nМиллат менинг ичимда шикаста ҳақиқати, шундай алдови билан,\nМиллат менинг ичимда, ичида ëмон қўрқинч ва ëмон ëви билан.\nСовет даврида мустақиллика қарши бўлган, Ленин ва коммунизмни алқаб шеърлар ëзган атоқли шоирлар бугунга келиб мустақилллик қаҳрамонлари унвонларни уялмасдан костюмлари ëқасига тақиб юрибди. Қутлибека эса мустақилликни орзу қилиб, совет пайтида шеърлар ëзганини писанда қилмайди. Қутлибека назарида ўзбек номи энг улуғ унвондир\nБугун Қутлибека Раҳимбоева Ўзбекистондаги “Саодат” журналида ишламоқда.\n“Совуқдан кичрайиб қолган қуëшни, иситгим келади бағримга босиб” деган сатрлар муаллифи “Саодат” журналининг бошқа ходимлари билан таҳририятнинг биргина иситилган хонасида ўтирибди. Бошқа хоналар совуқлигини айтади Қутлибека.\n“Мен бошқача руҳдаги одамман. Эл нима еса еб, нима кўрса кўриб юрибман. Мен миллатни бутунлигича қабул қилишни истайман. Майли, бу миллатнинг айби бордир, камчилиги етарлидир. Аммо ҳеч ким оëғини яраси борлиги учун кесиб ташламайди-ку. Бу миллатнинг ичида бойи бор, камбағали бор, шафқатсизи бор. Лекин бу менинг миллатим. Мен уни ҳеч қайси миллатга алмаштирмайман. Бу элнинг яхшисини ëмони билан қўшиб севаман. Ўзликни англаш йиллар давомида амалга ошадиган нарса. Дарров халққа уни ур, уни тош билан ур, бунга қарши исëн қил, деб бўлмайди. Бу секинлик билан амалга ошадиган жараëн. Шунинг учун мен халқнинг яхшисини кўпайтириб, ëмонидан қутилишга ҳаракат қиламан. Гапни қанчалик ковласанг, таги шунчалик очилиб кетаверади. Оила сирини айтаверсанг, гап кўпайиб кетаверади. Орқангни очма, ўз айбингни ўзинг тузат, дейишади-ку. Мен шу принципга амал қиламан. Шахсан ўзим бировнинг айбини топиш, бировнинг орқасини ковлаб юриш каби ëмон одатлардан йироқман. Тўғри, ҳар бир миллатнинг ўзига яраша ëмон томонлари бор. Мен ҳамма нарсага очиқ кўз билан қарайман. Миллатдаги бунақа ëмон урф-одатларни кескинлик билан, инқилоб билан ўзгартириб бўлмайди. Бу нарсани ëш авлодга тўғри тарбия бериш, маърифатга етаклаш орқали ўзгартириш мумкин ”,- дейди Қутлибека.\nКейинги пайтда Ўзбекистонда шоир Омон Матжон ëзганидек “сохта сумбатлар сийлов топиб, зиëлилар пойгакдан жой олмоқда”. Қутлибека назарида шоирлик бир қисматдир.\n“Айрилиқ қисмат, деб билингани каби шоирлик ҳам бир қисмат. Бу кўнгил билан, юрак билан боғлиқ. Шоирлик ҳар доим дардлари билан, қувончлари билан доимо баландда. Уни кимлардир ë пастга туширади, ë баландга кўтаради. Мен шоирликни жамиятга қолип қилиб тиқиштириш тарафдори эмасман”,- дейди Қутлибека.\nШоира Қутлибека Раҳимбоева Ўзбекистон ташқарисида юрган миллионлаб ўзбек мардикорлари она тилларини унутмасинлар, дея истак билдирди.\nҚадрдон қушларнинг куйин унутинг,\nБахмал майсаларнинг бўйин унутинг,\nОна тилингизни унутманг фақат,\nМен сенинг болангман, деб айта олмайди,\nОғрисанг чорангман, деб айта олмайди.\nКейинги 16 йилда бошдан кечирганларингизни болаларингизга раво кўрармидингиз, деб сўраймиз Қутлибекадан.\n“Нима учун раво кўрмас эканман? Қулликдан қутилиб, мустақилликка чиққан бўлсак. Нима, энди мен уларга 1980 йилдан олдинги ҳаëтни раво кўришим керакми? Тўғри, қийинчилик бор. Мустақилликнинг дастлабки даврида ҳар қандай давлат қийинчиликни бошдан кечирган. Менинг болаларим ҳам қийинчиликни кўрсагина бир нарсанинг қадрига етиши мумкин. Мен ëки болаларим гуллаб яшнаган даврни кўра олмас, лекин невараларим 50, 100 йилдан шу даврларни кўради-ку”,- дейди Қутлибека.


Меҳнат муҳожирлари ҳам Ўзбекистондаги ўзгаришлардан умидвор - BBC O'zbek\nImage caption Меҳнат муҳожири\nСўнгги ҳафтада Ўзбекистон Меҳнат вазирлиги вакилларининг Россияга сафари юз минглаб меҳнат муҳожирларида умид пайдо қилган. Россиядаги ўзбекистонлик меҳнат муҳожирлари ҳуқуқлари энг кўп поймол қилинадиган ва ўз ҳукумати томонидан бугунга қадар энг беэътибор қолдирилганлар қаторида эди.\nЎзбекистонлик меҳнат муҳожирларини "дангасалар" деб таърифлаган президент Ислом Каримов вафоти ортидан аксарият мардикорлар "ёруғ кунлар" умиди билан яшамоқда, дейди Россияда ишлаётганган ўзбек журналистларидан бири.\nАксарият, эҳтимолки, юз минглаб ўзбекистонлик муҳожирлар ҳужжатсиз, ноқонуний ишлашга мажбур.\nКўплаб муҳожирлар рус тилини ва Россиядаги қонунчиликни билмасликлари учун турфа муаммолар билан рўпара келишади.\nМосквада "Ўзбегим" газетаси қайта чоп этилади. Газета ноширлари айнан меҳнат муҳожирларига ёрдамлашиш, уларга имкон қадар йўл-йўриқлар кўрсатишни ўз олдиларига асосий вазифа эканини айтишади.\n"Асосий мақсад ўзбекзабон, рус тилини яхши билмайдиган муҳожирларга ёрдам бериш... Уларга Россия ҳақида кўпроқ маълумот беришга, янги ҳаётга мослашиш йўлида кўмаклашамиз. Масалан, меҳнат муҳожирларининг мавқеи ва қонунчиликка доир маълумотлар..." деб айтган "Ўзбегим" газетаси ношири Ҳабиб Абдуллаев Би-би-си Ўзбек Хизмати билан суҳбатда.\nСуҳбатни BBCUZBEK нинг YouTube каналида томоша қилинг.


Хитой ва Россия Пхеньян тарафини олмоқда\n- Шимолий Корея фазодан тинчлик мақсадларида фойдаланиш ҳуқуқига эга, дея баёнот берди Хитой ҳукумати.\nХитой Ташқи ишлар вазирлиги матбуот вакили БМТ Хафвсизлик кенгаши Шимолий Кореянинг ракета учиришига эҳтиёткорлик билан жавоб қайтариши лозимлигини таъкидлади.\nРоссия Ташқи ишлар вазири Сергей Лавров ҳам халқаро ҳамжамиятни расмий Пхеньян ҳаракатларига жавобан қарор қабул қилишда шошмасликка ундади.\nАҚШ ва Япония БМТ Хавфсизлик кенгашини Шимолий Корея ҳаракатларини қораловчи резолюция қабул қилишга чақириб келмоқда. Бироқ ҳозирча Хавфсизлик кенгаши бу масалада ҳеч қандай резолюция қабул қилгани йўқ.\nРасмий Пхеньяннинг таъкидича, якшанба куни учирилган ракета фазога сунъий йўлдошни олиб чиққан.


Қандай шахсларга амбулаторияда даволанишда дори воситалари билан имтиёзли таъминланиш ҳуқуқи белгиланган? » Новости Узбекистана сегодня: nuz.uz\nНовости Узбекистана → САЛОМАТЛИК → Қандай шахсларга амбулаторияда даволанишда дори воситалари билан имтиёзли таъминланиш ҳуқуқи белгиланган?\n14-10-2019 13:21 0 445 Рейтинг0 Чоп этиш\nЎзбекистон Республикаси меҳнат ва аҳолини ижтимоий муҳофаза қилиш вазирининг 2011 йил 1 июлдаги 38-Б-сонли буйруғига асосан “Ўзгалар парваришига муҳтож ёлғиз фуқароларга уйда ижтимоий ёрдам кўрсатиш ҳақида”ги Низоми тасдиқланган. Унга асосан аҳолининг ижтимоий муҳофазага муҳтож қатламига бир қанча имтиёзлар белгилаб ўтилган.\nМазкур қонунга асосан кимларга ижтимоий ёрдам белгиланган?\nЁлғиз қариялар ва меҳнатга лаёқатсиз фуқароларга уйда ижтимоий ёрдам кўрсатиш хизмати уйда ўзгалар парваришига муҳтож ёлғиз фуқароларга уйда хизмат кўрсатиш учун ташкил қилинади.\nИжтимоий ёрдам кўрсатиш хизматига кимлар масъул ҳисобланади?\nИжтимоий ёрдам кўрсатиш хизмати ёлғиз фуқароларга хизмат кўрсатувчи ижтимоий ходимлардан ташкил топади ва туман (шаҳар) Бандликка кўмаклашиш ва аҳолини ижтимоий муҳофаза қилиш марказлари таркибий тузилмаси ҳисобланади.\nИжтимоий ёрдам кўрсатиш хизмати ҳамда туман (шаҳар) Бандликка кўмаклашиш ва аҳолини ижтимоий муҳофаза қилиш марказларининг вазифалари Низомда қандай тартибда белгиланган?\nОнкологик касалликларга чалинганлар;\nСил касаллигига чалинганлар;\nМохов касаллигига чалинганлар;\nЭндокринологик касалликларга (қандли ва қандсиз диабетга) чалинганлар;\nРуҳий касалликларга чалинганлар;\nОИВ касаллигини юқтирганлар;\nЮрак клапанини протезлаш ва органларни кўчириш юзасидан операция қилинган шахслар;\n1941—1945 йиллардаги уруш ногиронлари ва қатнашчилари, шунингдек уларга тенглаштирилган шахслар;\n1941—1945 йиллардаги уруш меҳнат фронти қатнашчилари;\nЧернобиль АЭСидаги ҳалокат оқибатларини тугатишда қатнашган — ногирон шахслар;\nҲарбий хизматни ядро полигонларида ва бошқа радиация-ядро объектларида ўтаган пенсия ёшидаги шахслар.


ЎСМИР ҚИЗГА НИМА КЕРАК? - 2 Января 2020 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nShanba, 18.01.2020, 23:17\nГлавная » 2020 » Yanvar » 2 » ЎСМИР ҚИЗГА НИМА КЕРАК?\nКечга томон телефон жиринглади. Жияним экан. Жавоб бердим. У мендан қизлар учун алоҳида таълим-тарбия, шарқона одоблар ва диний қадриятлар ўргатиладиган бирор маскан бор ёки йўқлигини сўраб қолди. 13 ёшли синглисининг тарбиясидан қаттиқ ташвишда экани, асабийлашгани овозидан сезилиб турарди. Уларнинг оиласини яқиндан билганим учун масалага бошқача ёндашдим:\n– Тўғри, қизлар учун диний-таълим бериладиган билим юртлари бор, албатта. Лекин ўқув маскани ўзгаргани билан уйдаги муҳит ўзгармаса, нечоғлик фойда берар экан?..\n– Ўзиз биласиз, биз акасимиз. Ишдамиз, оила боқамиз.\n– Мен айтмоқчи бўлган нарса, қизга кўчадан таълим-тарбия берилса, аммо уйдагилар уни назорат қилмаса, у билан шуғулланмаса, илми, ибодатлари учун кўмак бермаса, ўзлари акс ўрнак кўрсатиб турса, фақат мадраса ёки маъҳадга юбориб қўйгани билан иш битмайди-да! Сен кўзлаган мақсадга ета олмайсан. Кўриниши, зоҳири чиройли кўринсада, асли, ботини ўзгармай қолаверади. Синглинг – ўсмир ёшида, у билан яқин бўлиш, дўстлашиш, унинг муаммоларини ўрганиш керак.\n– Мени биласиз опа, қаттиққўлман, аяб ўтирмайман. Қизларга ортиқча "юмшоқ супурги”лик қилмайман. Ҳатто, хотинимга ҳам. Борим шу!\n– Тўғри, "боринг шу”дир, лекин айнан мана шу қўрс ва қаттиқ феълинг учун ҳам синглинг сендан узоқда. Дўстлари – оила аъзолари эмас. Уларни ким эканлигига назар сол. Дарслардан қочиб юрадиган йигит-қизлар, "севишганлар” ва яна ёмон одатларга ўрганган ўсмир ёшлар. Сен уни койиб бераверсанг, ҳар битта қадами учун жазолайверсанг, қатъий ва кескир чора кўраверсанг, у албатта, уйдан безиб кўчадан "меҳр” қидиради. Сендан қўрққани учун "одобли” бўлиб кўринади, лекин ўз одатларини тарк қилмайди.\n– Телефонини кўриб қолдим… "смс”ларини ўқиб фиғоним чиқиб кетяпти, аҳмоқ қиз! Ўғил бола бўлганида аямай савалар эдим, қиз болада бу…\n– Қарагин-да, дин инсонларни қўполлик билан насиҳат қилишга чақирмаган, аксинча юмшоқлик ва мулойимлик катта самара берган. Яхшиси сен у билан дўстлаш.\n– Ҳа, дўстлаш. Дўсти бўлсанг, сирларини, ичидаги дардини айтади, шунда секин-аста касалликларини, ёмон одатларини билиб, бартараф қилиб бораверасан. Дўстлашиши учун сенга ишони керак, сендан меҳр, шафқат, яхшилик ва илиқлик кўриши керак. Бунинг учун машинангда бирор ерга олиб бор, кўнглига қўл сол, уни эшит. Кўп суҳбат қур. Ҳар хил маазуларда гаплаш. Уни ўрган. Ёқтирган нарсаларини, ширинликларини олиб бер.\nМени акамни биласан-а? Қанчалар меҳрибон, ғамхўр ва биз ука-сингиллари учун ўта жонкуяр. Мен ҳатто опам, синглим йўқ деб хафа бўлмайман. Опадан кўра яқин. Сингилдан кўра ҳожатбарор. Бу менинг яхшилигим учун эмас, бу ўзининг яхши инсон, намунали ака эканидан дарак. Сен ҳам мана шунақа ака бўла оласан. Фақат анча сабр, машаққат ва ҳафсала керак бўлади. Сенга ишончи орта боргач, ҳурматинг кучаяди. Натижада гапларингни қабул қила бошлайди. Астойдил куюкаётганингни тушуниб етади. Ўзи ҳам ислоҳ томон юра бошлайди. Кейин сен сўраётган диний тарбия ҳам, оддий насиҳат ҳам кор қилади. Кўриниши диндор ва тарбияли қизга ўхшаса-ю, қалби, одатлари ўша-ўша бўлиб қолаверса, чиройли расмдан фарқи қолмайди…\n– Ҳа… Лекин ҳамма нарсаси бор. Ўзимизга тўқмиз… Яна нима керак бу беақлга?\n– Унга моддий таскин керак эмас, яқинларининг меҳри керак… Тушуняпсанми, гапларимни мағзига етиб боролдингми?!\n– Опа-а-а, ахир тўрт йил институтда ўқиганман мен ҳам! Тушуняпман.\n– Ўн йил ўқиса ҳам, одам бефаросат, фаҳмсиз бўлиши, ҳикматсиз, тадбирсиз ўйламай-нетмай иш қилавериши мумкин жиян.\n– Мен ҳам фаросатли ва фаҳмли йигитман. Мана катта рўзғорни эплаб, ҳаммани тадбирини қилиб юрибман. Шартнома пули борми, боғча пулими, солиқ-ижара борми – ҳаммасини жой-жойига қўйиб қўйганман, опа! Ота-онам бутун бошли катта тижоратини менга ишониб бериб қўйишган. Ўзлари мана роҳатда – дам олиш, гап-гаштак ёки бирор ерга саёҳат, бемалол бориб келаверишади. Уйда ўтириб қолишмаган. Яқинда ўзларига алоҳида машина олдик. Ойимга ҳам, адамга ҳам. Кўряпсиз, топиш-тутишимиз, еб-ичишимиз бировдан кам эмас. Фаросат-фаҳм дегани шунча бўлар.\nМайли, вақтингизни олмай… Гапингизни ҳаммаси тушундим. Хуллас, ўқиш йўқ, денг. Ҳали ёш эканда, унақада? Бўпти, уйиздагиларга салом айтинг.\nСуҳбатимиз бироз фойда беради, деб умид қилгандим. Шунча гапдан кейин ҳам жияним ўз фикрида қолибди. Тарбия учун осон, тез ва ортиқча бош оғриғисиз йўл қидираётган эди. Бошқа самарали ва лекин машаққатли йўл мос келмади. Тўғрида, бошини қотириб, "дардлашиб” нима қилади?!\nКўпчилик фарзанди диний ўқишга кирса, ислоҳ бўлиб, тузалиб кетади, тарбияси ўнгланади, деб катта умидлар боғлайди. Аллоҳ тавфиқ берса, шундай бўлади, албатта. Лекин, юқорида айтганимиздек, баъзи унсурлар борки, ўсмир қизни оиладан қочишига, тарбияси ёмонлашишига сабаб бўлади. Масалан, тарбия истаётган ота-она ўзи таълим-тарбияга муҳтож бўлиши, алоҳида қиз фарзанд учун диний ва тиббий тарбиянинг етишмаслиги, оилада яқин дўсти, сирдоши ва маслаҳатгўй суҳбатдоши бўлмаслиги, ота-она ишдан, ака-ука ўз оиласи ва бола-чақасидан ортмаслиги, севимли ва фойдали машғулотлар билан шуғуллантирмаслик, китоб мутолаа қилмаслик, фақат жиянларга қараш, ўсмир қиз ўзини уй юмушлари учун керакдек ҳис қилиши, ўта даражада чеклов ва қаттиққўллик, ҳар бир хатти-ҳаракат учун дакки эшитиш, фикрини мустақил айта олмаслик, оилада ундан ҳам маслаҳат ва фикр сўралмаслиги, унинг қизиқиш ва истаклари четлаб ўтилиши, бирор ишда ўзини намоён қилмоқчи бўлганида, шижоатини синдириш, ёхуд ўта даражада эркин қўйиб назоратсиз қолдириш ва бошқа биз ўйламаган "кичик хатолар” – ўсмир ёшдаги қизларни кўчага ёки бошқа "кўнгилочар” муҳитларга улоқтириб юборади, ахлоқи дарз кетади.\nБундай вазиятларда бобо-бувилар асосий тиргак ва насиҳатгўй бўлишлари, набираларини тушуниб, тўғри йўл кўрсатишлари жуда муҳим. Ота-оналар ҳам болани тинглаши, ҳар куни алоҳида суҳбатлашиши, фарзанди "дарди”ни тинглай билиши керак.\nОддий мисол, бир қариндошимизнинг қизи телефонда йигитлар билан танишиб, гаплашиб юрадиган одат чиқарибди. Аслида содда, камтарин қиз эди. Нега "айниб” қолганини сўрасам, отам жаҳлдор, онам ҳамма қилган ишимдан айб топади, дарров ура кетади. Ош-овқат, укаларимга қараш, дарсини қилдириш, қари бобомнинг инжиқликларини кўтаришим керак. Амаким уйга ичиб келиб, жанг бошлайди. Катталар мендан аламларини олиб: "Нега ҳам туғилгансан, сен?!” деб бақириб беришади. Ўқишга ҳам кирмас эканман… Уйдан топмаган хотиржамликни, телефондан топяпман, ойимгилар ишга кетганда бекитиқча бир-бир гаплашиб ичимдагиларни айтиб оламан, кенайи… юм-юм йиғлай бошлади.\nСизга шу керак-ми, азиз ота-оналар, катталар?! Бу қиз-ку, унсни телефондан топибди. Қанчадан-қанча ёшлар биз бермаган меҳрни кўчада бегона йигит-қизлардан, тунги клублардан, саёқ юришлардан, зарарли моддалардан тотмоқда. Ким қайга етакласа, ўшанинг этагидан тутмоқда. Турфа шиорларга бурканган чақириқларга эргашиб, ўз уйини ташлаб кетяпти. Баъзи руҳий тушкунликка тушган иродасизлари ўз умрига чек қўймоқда. Жонига, соғлигига шикаст етказмоқда. Яна кимдир жиноят, ўғрилик йўлига кириб кетмоқда. Хуллас, натижалар, кўрсаткичлар турфа, хилма-хил… Биз боламизни "қўғирчоқдек” кийинтирдик, моддий таъминотини зўр қилиб қўйдик, дея қувонамиз. Боламиз бировникига айланиб бораётганини пайқамаймиз ҳам…\nЎсмир ёшдаги йигит-қизлар учун у даражада кўп моддият керак эмас. Аксинча, ТЎҒРИ тарбия, доимий эътибор ва самимий меҳр керак!\nСўнгги сўз ўрнида Доктор Муҳамммад Ротиб Ноблусийнинг фикрларини келтирсак:\n"Агар боланинг яқинлари уни яхши билсалар, тарбиясини чиройли қилсалар ҳамда шахсиятини ҳурмат қилсалар бола ҳеч нарса тенг келмайдиган одоб ва журъат соҳиби бўлиб етишади.\nМолик ибн Ҳувайрис розияллоҳу анҳудан ривоят қилинади: "Набий саллоллоҳу алайҳи васалламнинг ҳузурларига келдик. Биз ўсмирлар эдик. Ҳузурларида йигирма кеча турдик. Набий саллоллоҳу алайҳи васаллам раҳмдил ва меҳрибон зот эдилар. Бизни аҳлимизни соғинди, деб ўйладилар. Ортимиздан кимларни қолдириб келганимизни сўрадилар. Кимлар қолганини хабарини бердик. Шунда у зот айтдилар: "Аҳлингизнинг олдига қайтинг, уларнинг олдида туринг. Уларга таълим беринг. Буюринг, фалон намозни фалон вақт, бошқасини фалон пайтда ўқисинлар. Намоз вақти киргач, бирингиз сизга азон айтиб берсин, каттангиз сизга имомлик қилсин”.\nҚанчадан-қанча кишилар ўз вақтларини уйдан ташқарида иш, хизмат ёхуд сафар асносида ўтказиб юборадилар. Аксинча, бўш вақтларини оила аъзолари ила уйларидан узоқроқ бирор холи ерда ўтказсалар, болалар атрофда қувнаб югурса… Жуфти ҳалоли ва фарзандлари ўртасида алоқалар яхшиланиб, қалбларга хурсандчилик кирган бўлар эди. Дам олиш маскани қиммат ва машҳур бўлиши шарт эмас. Оддий табиат қўйни ҳам бўлади. Бу ҳам солиҳ амал турига киради, Охиратда савоб умид қилинади…”\nКатегория: HIKOYALAR / HAYOTIY HIKOYALAR / XIKOYALAR / SEVGI HIKOYALARI / ХИКОЯЛАР / СЕВГИ ХИКОЯЛАРИ | Просмотров: 72 | | Теги: #новости, #newsuz, #Yangilik, #ahborot, #xabarlar, #Yangiliklar, #uznews, #habarlar, #news | Рейтинг: 0.0/0


"XX аср. Муҳаббат ҳақида 20 ҳикоя" китоби\nXX аср ўзбек насрида ишқий мавзуни бадиий талқин этган романлар, қиссалар кўп. Айни дамда, адабиётимиз хазинасида айнан муҳаббат мавзусида ёзилган, бугунги ва келгуси авлодлар ҳам ўқиб завқланадиган шода-шода марвариддек сара ҳикоялар ҳам мавжуд. Уларни ўқиган одам юрагининг энг тоза туйғуларга, бетакрор орзуларга ошно тутинган дамларини эслайди. Ҳаёт гулшанида муҳаббатнинг муаттар ифорларидан мастона юрган йўлларига хаёлан қайтади. Юрак бир энтикади, дард бир қўзийди, кўзлар бир чақнайди; хаёл ойнасида ёшлик, ишқ-муҳаббат, орзу-ҳавас, садоқат каби улуғвор фазилатларнинг суврати акс этади...\nМуҳтарам ўқувчи, биз атайин ушбу китобга жамланган муҳаббат ҳикоялари сюжет воқелигидан сўз очмадик. Уларни шарҳлаш, образлари, фабула ёки композицияси юзасидан назарий фикрлар баён этишдан тийилиб турибмиз.\nШу маънода, сиз азизларга воқелиги висолдек лаззатли, баъзан ҳижронли ва изтиробли йигирма муҳаббат ҳикоясини тақдим этмоқдамиз. Уларни ўқиб завқланиш ва завқланиб ўқиш кайфияти сизга ҳамдам бўлсин!\nXX аср. Мухаббат хакида 20 хикоя


Касалликларга қарши ишлов бошланди\nҚР Қишлоқ хўжалиги вазирлиги республика ветеринария назорати ва текшириш қўмитаси бошлиғи вазифасини бажарувчи Турсин Қабдулданов Сайрам туманига ташриф буюриб, ветеринария тадбирлари ижроси билан яқиндан танишди. Қўмита раиси Манкент қишлоқ округидаги “Ет АгроМанкент” МЧБ тасаруфидаги қишлоқ хўжалик ишлаб чиқариш ширкатидаги ветеринария тадбирларини кўздан кечирди.\n– Ўтган йили вилоят бўйича жами 602 бош қорамол, 1081 бош қўй-эчкида бруцеллёз аниқланди. Қоидага мувофиқ, касалланган моллар Шимкентнинг Сайрам даҳасидаги “Замин” зарарсизлантириш пунктига юборилади. У ерда сўйилиб, гўштга махсус ишлов берилгач, истеъмол қилишга яроқли ҳисобланади. Молнинг эгасига эса давлат томонидан муайян миқдорда товон тўланади. Таъкидлаш жоизки, касалликни аниқлаш чоғида лабораторияга қон билан бирга молнинг исирғасидаги рақамлар ҳам қўшиб жўнатилади. Яъни молнинг эгаси сир тутилади. Ҳамюртларимиз қарамоғидаги чорва молларини текширтиришдан бўйин товламаслиги керак, акс ҳолда "Ветеринария тўғрисида" Қонунига кўра, жарима тўлашларига тўғри келади, – деди вилоят қишлоқ хўжалик бошқармаси ветеринария чора-тадбирларини ташкил қилиш бўлими бошлиғи Базарбек Ўмаров.\nВилоят оммавий ахборот воситалари вакиллари иштирок этган сафар чоғида мутахассислар, шунингдек, Қорасув қишлоқ округидаги ветеринария бўлимида ҳам бўлиб, касалликларга қарши вакциналаш жараёнини кўздан кечиришди.\n– Туман бўйича режага кўра 192 минг бош қорамол, 123 минг бош қўй-эчки ва 42 минг бош йилқига турли юқумли касалликларга қарши ишлов бериш кўзда тутилган. Соҳа мутахассислари бу ишларни ўз вақтида ва сифатли олиб бораётганлиги сабабли ҳудудда касалликка чалинган моллар сони нисбатан жуда кам. Пунктларда профилактика ишларини юритиш ва вакциналаш учун етарли миқдорда дори-дармонлар келтирилган ҳамда зарур шарт-шароитлар яратилган, – деди Сайрам туман ҳудудий ветеринария хизмати давлат корхонаси директори Бекжон Ҳалимжонов.\nАстаналик меҳмон туман чорвадорлари мол парваришига жуда уста эканини таъкидларкан, турли юқумли касалликларни бартараф этишда ҳам олдинги қаторда эканини мамнуният билан тилга олди.\nИ. КАРИМОВ., 2018-03-15, 11:48 155


Рўмолни Тақиқловчилар - Musulmonlar\nҚуръонга кўра ҳижобни тақиқловчиларнинг аҳволи\nТуркия ва бошқа баъзи бир халқи Мусулмон бўлган юртларда Муслима аёл-қизларни бошларини ёпиқ юришини хоҳламайдиганлар пайдо бўлиб қолган. Буни хоҳламаётганлар ўзлари динни ва ҳақиқий диндорларни ҳурмат қилишларини айтишади ва динсизликда айбланишларини рад этишади. Бир тарафдан мусулмонлар диний ҳаётларини Қуръон сояси остида кўздан кечириб чиқишни бошлашган. Қуръонга йўналиш билан бир қаторда хурофотларга қарши уруш ҳам очилган. Ҳозирги кунимизда мусулмонликни икки хил тури мавжуд;\nБиттаси Қуръон мусулмонлиги, яна бири Қуръонсиз мусулмонлик. Қуръонсиз мусулмонликдан мақсад анъанавий мусулмонликдир. Диндорларнинг кўпчилик қисми анъанавий маънода мусулмон бўлганликлари учун Қуръон мусулмонлиги эътиборига рўмол тақиқловчилари тушиб қолган. Ушбу мақолада ҳижоб тақиқловчиларининг ҳолати фақат Қуръон оятлари асосида муҳокама қилинади. Ўқувчига қулай бўлиши учун, ўзаро суҳбат муҳитида ёзилган мақола билан сизни ёлғиз қолдираман.\n– Муслима аёл-қизларни бошларини ёпиб юришига қарши чиқаётганлар ҳақида Қуръонда ростдан ҳам бир ҳукм борми?\n– Албатта бор. Муслима аёл-қизлар бошларини ёпиб юришлари Аллоҳни қатъий бир буйруғи. Аллоҳни битта бўлса ҳам буйруғини қабул қилмайдиган кишиларни ким экани Қуръонда айтиб ўтилган. Ҳар бир мусулмон буни яхши билиши керак. Энди сизга бир савол берай, Қуръонда адашиш ва адаштириш тимсолида келтирилган мавжудот қайси?\n-Ҳа, шайтон, бошқа номи билан иблис. Малаклар билан бирга эканида Аллоҳ барча малаклар қаторида унга ҳам Одам учун ҳурмат кўрсатишга буюрганда у мана шу битта буйруқни қабул қилмагани учун кофир бўлган. Бу ҳақдаги оят қуйидагича:\n“Ўз вақтида Раббинг фаришталарга: «Албатта, Мен қуруқ лойдан, ўзгартирилган қора балчиқдан башар яратувчиман. Уни тўғрилаб бўлганимда ва ичига Ўз руҳимдан пуфлаганимда, унга сажда қилинглар», деди. Фаришталарнинг барчаси бир бўлиб сажда қилишди. Иблис бундай қилмади. У сажда қилганлардан бўлмасликка уринди. Шунда Аллоҳ: “Эй иблис! Нима учун Одамга сажда қилмадинг?”, деганида, шайтон: “Сен қуриган лойдан, ўзгарган қора балчиқдан яратган Одамга мен сажда қила олмайман”, деди. Аллоҳ айтдики: “Ундай бўлса чиқ у ердан, чунки сен қувилдинг.” (Ҳижр 15/28-34)\nКўриниб турибдики, шайтон Аллоҳни битта амрини қабул қилмагани учун кофир бўлди ва қувилиб лаънатланди.\n-Бундан ташқари, шайтонни кибрланиши ҳам бор. Аллоҳ таоло шундай марҳамат қилади: “…Иблис ундай қилмади,\nкатта кетишга тиранди ва кофирлардан бўлди.” (Бақара 2/34) Иблисни катта кетиши Одамга қарши эмас, аслида Аллоҳни амрига қарши бўлган, Аллоҳни амрини менсимаган. Лойдан яратилган Одамга сажда қилиш амри унга оғир келганди. Шу сабабли, Аллоҳ унга: “…Туш у ердан, сени у ерда катта кетишга ҳаққинг йўқ, чиқ, сен хор бўлувчилардансан”, деди. (Аъроф 7/13)\n-Иблис мана шу ҳолатида Аллоҳни инкор қилган бўладими?\n-Бу ҳолатда Иблис Аллоҳни битта буйруғини тан олмаган бўляпти. Мана шу битта буйруқни тан олмаслиги эса уни кофир бўлишига етарли бўляпти. Акс ҳолда, Иблис Аллоҳни борлигини, бирлигини, яратувчи эканини ва куч-қудратини рад қилмаган, инкор қилмаган. Қуръони Карим иблис адашганидан кейин, “… Тўғриси, мен Аллоҳдан қўрқаман, Аллоҳни жазоси жуда оғир.” (Анфол 8/48) дейишини билдирган. Аллоҳни баъзи буйруқларини тан олмасликка давом этгани учун, уни “Аллоҳдан қўрқаман” деган гапи кофирликдан ва лаънатдан қутқариб қолмаган.\n-Тўғри, Аллоҳга “Роббим” деб хитоб қиляпти. Ундан ташқари, турган мақомидан Аллоҳ тарафидан ҳайдалганидан кейин\nшундай деган: “Роббим! Ҳеч бўлмаса қайтадан тириладиган кунгача менга муҳлат бер.” (Ҳижр 15/36)\n-Бу оятлардан у қиёматга ҳам аниқ ишониши ўртага чиқмоқда.\n-Ундай бўлса, жуда қизиқ бир вазият юзага келяпти. Иблис Аллоҳга ишонади, малакларга ишонади, чунки ўзи уларни орасида эди. Охиратга ишоняпти. Ишониши керак бўлган ҳали ҳануз бир пайғамбар йўқ, чунки Одам алайҳиссалом ҳануз пайғамбар бўлмаган эди. Аллоҳ тарафидан юборилган бир китоб ҳам йўқ эди. Баъзилар бундай кишиларни яхши бир мусулмон деб билиши мумкин, лекин Бақара сурасининг 34- оятида уни кофир бўлгани очиқча билдириб ўтилган. Бундан ташқари, сиз бутун Қуръон оятларига қарасангиз, у куфрнинг бошида эканлиги аён бўлади.\n-Демак, Аллоҳни битта буйруғини менсимаслик уни шу ҳолга тушиб қолишига етарли бўлган. Уни кофирлиги шундай\nбошланган, кейин гуноҳ ишларини яна-да кўпайтира бошлаган.\n-Тилдан-тилга ўтиб юрадиган бир сўз бор, айтиладики: “Бир кишини кофир эканига тўқсон тўққизта, мусулмон\nэканига битта далил бўлса, муфтий ўша битта далилга амал қилиши керак.”\n-Бундай нарса қабул қилиниши мумкин эмас. У сўзнинг тўғриси шундай: “Агар битта мавзу турлича талқин қилиниши мумкин бўлса ва бу таъвил ва изоҳлар кишини кофир эканига ишорат қилса, аммо битта таъвил уни кофир эмаслигини билдирса, ундай ҳолатда муфтий уни кофир эмаслигини билдирувчи таъвилга эътибор бериши керак. Агар у инсонни нияти ҳам шундай бўлса, демак у зотан мусулмон экан. Агар уни нияти ундай бўлмаса, муфтий уни мусулмон деб ҳукм қилишини унга ҳеч қандай фойдаси йўқ.” Акс ҳолда, оятдаги каби, кофир бўлишини келтириб чиқарадиган битта сўз ва хатти-ҳаракат, одамни Аллоҳга кофир бўлиши учун кифоя қилади.\n-Рўмол ҳақида Аллоҳ таолони “Рўмолларини бир қисмни ёқаларини устига ташлаб олсинлар. …” (Нур 24/31) деган буйруғи бор; аммо айтилишича, оятда “рўмолларини” деб таржима қилинган сўз хумур калимасидир. Бу эса химор калимасининг кўплик шакли. Бу калима ёпқич маъносида ҳам келади. Бу ўринда рўмол тақиқловчиларини фойдасига бир изоҳ бериб бўлмайдими?\n-Тўғри, оятда келтирилган химор (خمار) калимасининг ўзаги хомр (خمر)дир. Буни маъноси бир нарсани ёпишдир. Химор (خمار) ҳам ёпиш маъносида ҳам қўлланилган. Аммо бу сўз Араб урф-одатида аёлни бошини ёпиб юрадиган нарсага исм бўлиб қолган. Эски ва қадимги Араб тили сўзликларида бу калима аёлларнинг рўмоли экани билдириб ўтилган. Бу оят нозил бўлганида ҳам химор калимаси аёлларни бошини ёпиб юрадиган рўмоли сифатида ишлатилар эди. Ичида химор сўзи ишлатилган жуда ҳам кўп ҳадислар бор ва бу сўз аёлларни рўмоли маъносида келтирилган. Булардан учта мисол келтирамиз:\nРасулуллоҳ соллалоҳу алайҳи ва саллам ипак матолар олиб келди. Умарга бир парча, Усома б. Зайдга бир парча ва Али б. Абу Толибга бир парча берди ва: “Буни аёллар ўртасида химор (рўмол) қилиб бўлиб беринглар”, деди. (Муслим, Либос 7-2068)\nАлқома б. Алқомани онасидан қилган ривоятига кўра, “Абдураҳмоннинг қизи Ҳафса Пайғамбар алайҳиссаломнинг аёли бўлмиш Ойиша онани олдига кирди, ҳафсани устида юпқа бир химор (рўмол) бор эди. Уни кўрган Ойиша онамиз уни бошидаги юпқа рўмолини олиб йиртиб юборди ва унга қалин химор (рўмол) ўратиб қўйди.” (Ал-Муватто, Либос 4, 6- ҳадис.)\nОйиша (ра)нинг айтишича Пайғамбар алайҳиссалом шундай деган: “Аллоҳ таоло одат кўрган бир аёлни намозини боши химорли (рўмолли) бўлмаса қабул қилмайди.” (Абу Довуд, Солат 85)\nБугунги кунга қадар, мусулмон аёлнинг бошини ёпиши Аллоҳнинг буйруғи эмаслигини айтадиган бирон бир мазҳаб бўлмаган. Ҳар доим шундай бўлиб келган, яъни рўмол Аллоҳни буйруғи экани ҳаммага маълум бўлиб келган.\nҲозирда рўмол ўраш мумкин, ҳижоб (турбон) эса тақиқланган, деган бир вазиятга келиб қолдик. Рўмол ўраш тақиқланмаган, деб ўзини оқлаётганлар ҳақида нима деб изоҳ бериш мумкин?\n-Турбан сўзи аслида Франсузча бўлиб, салла деган маънони билдиради. Бу сўз турк тилида ҳам ишлатилади. Кўп йиллардан бери бу сўз аёлларни бошини тўсиб юрадиган рўмол маъносида ишлатилмоқда. Ҳижобни тақиқловчиларни сўзларига кўра, ҳижоб бош билан биргаликда элкаларни ҳам ёпадиган рўмолмиш. Улар рўмол билан ҳижобни бир-биридан ажратиб юборишмоқчи бўлишяпти. Турки тилли халқлар орасидаги муслима аёллар асрлар давомида ишлатиб келган рўмол елкаларини ҳам ўраб турган. Агар буни номини турбан ёки ҳижоб дейилса, нега у ҳеч қачон ва ҳеч қайси луғатда ёзилмаган?\n-Эҳтимол, ҳодисани Қуръонга мувофиқ баҳолайдиганлар жуда оздир.\n-Бугунги кунда Мусулмонлар ҳануз муаммоларни Қуръонга мувофиқ баҳолай олишга кўника олишгани йўқ. Аллоҳ таоло\nҚуръони Каримда бу ҳақда шундай дейди: “Инсонларнинг кўпчилиги ҳақиқатдан ҳам оятларимиздан бехабардир.” (Юнус 10/92) Юқоридаги оятларни ёзганимнинг сабаби, Аллоҳнинг битта оятига қарши чиққан мусулмон Қуръонни қандай баҳолаётганини кўрсатишдир.\n Алоуддин ал-ҳаскафий, Абу Довуд-Дуррул-Мухтор ала тнавирил-Абсор, (Ибн Обидийн Ҳошияси билан биргаликда), Миср 1404/1984, 4- ж, 249- с, ридда бўлими.\n Қаранг: Ибн Манзур, Муҳаммад б. Мукаррам, Лисанул-Араб, байрут, 1410/1990, 4/257; Муҳамамд Муртазо аз-Забидий, тожул-Арус, Мисир, 10306, 3188.\n Таҳсин Сарач, ФранцузчаТуркча Катта Сўзлик, Turk Dil Kurumu Yayinlari, Анқара 1076, 2-ж, 1325- с.\nБош кийим Рўмол Ҳижоб


Болалардаги иймонга доир саволларга жавоб беришда – اسئلة الاطفال الايمانية\nБолалардаги иймонга доир саволларга жавоб беришда\nамалий мисол ва намуналар\nУшбу бўлимдаги жавоблар, биринчи навбатда, ота-оналарга ва болаларнинг саволлари билан шуғулланадиган ўқитувчилар, тарбиячилар ва ислоҳотчиларга қаратилган бўлиб, биз улардан жавоб мазмунини боланинг ёши, қабул қилиш даражаси ва қобилиятига мутаносиб ҳолатга келтиришларини сўраймиз. Чунки ёши, ақли ва қобилияти ҳар хил даражада бўлган болаларга битта жавобни беролмаймиз. Бизни қизиқтирадиган нарса, калималарнинг сўзма-сўз мувофиқ бўлиши эмас, балки жавобнинг руҳи ва ҳақиқатидир. Шунингдек, жавоблардаги нутқ бевосита ва билвосита бўлиши жиҳатидан фарқли кўринишлари борки, бундан мақсадимиз, ҳурматли китобхонга имкон қадар кўпроқ тасаввур қилиш ва тушуниш имконини беришдир. Китобхон ушбу жавобларнинг мағзини олиб, уларни фарзандига янада муносиб ва афзал деб ҳисоблаган шаклда ифодаларини ўзгартириши мумкин.\nОта-оналар боланинг иймон мавзуларига боғлиқ саволларига жавоб бериш учун болаларнинг ақллари ва қобилиятларига уйғун услуб билан ғайбий масалаларни тушунтира оладиган даражадаги дастлабки диний тушунчаларни етказишларига имкон берадиган минимал диний маданиятга эга бўлишлари керак. Умуман олганда тарбиячилар дуч келадиган муаммо, фақат маълумотларни топиш билан чегараланиб қолмай, уни боланинг ақли қабул қиладиган ва тушуна оладиган қолибга жойлаштиришда ётади. Маълумотни бола яшайдиган шароит, замон ва маконга мос келадиган шаклда тақдим қилиш лозим бўлади.\nҚуйида болаларнинг тилларида такрорланиб турадиган баъзи саволларга мисоллар келтирилади. Албатта, бу ўринда болалардаги барча саволлар эмас, балки энг муҳим ва кўп такрорланадиган саволлар келтирилган. Шунингдек, назаримизда энг яхши деб билган жавобларни танлашга ҳаракат қилдик, бироқ уларнинг намуна бўладиган ягона жавоблар эканини даъво қилмаймиз, балки улар, ота-оналар дастлаб улардан фойдаланиб, уларга қараб йўналиш оладиган мисоллардир. Биз келтирган жавобларни тузатиш, ўзгартириш, олиб ташлаш ва қўшимча қўшиш мумкин.\nКимки бундай қалтис саволларнинг бўлиши фарзанд тарбиясида нотўғри деб ўйласа, у янглишади. Чунки бу саволларнинг бўлиши болаларнинг фикрлаш дунёларидаги мантиқий узвийликни, табиий ривожланиш жараёнини ва ақл даражаларининг соғломлигини кўрсатади. Бу борада бирон айб-нуқсон бор бўлса, у боланинг ўсишини тушунишга, ақл уфқларини очишга, коинотни ва атрофидаги мавжудотларни таништиришга ожиз бўлган ота-оналарга тегишлидир. Шунинг учун, ота-оналар ва болалар билан шуғулланувчи кишилар, ақл даражалари қандай бўлса ҳам, болаларга ишонарли жавоблар беришга интилишлари керак. Боланинг фикрини чалкаштирадиган нотўғри жавоблар ўрнига унинг психологик, интеллектуал ва ижтимоий жиҳатдан барқарорлашишга ёрдам берадиган, ишонтирадиган ва аниқ жавоблар бериш даркор. Зеро, бузилган ёки нотўғри жавоблардан юзага келган бу чалкашлик боланинг хатти-ҳаракатларида, тушунчалари ва муомалаларида бузилишни келтириб чиқаради.\nШубаҳасиз, ёнғин кичик учқунлардан пайдо бўлгани янглиғ, катта муаммолар ҳам бирданига пайдо бўлмайди. Демак, одамлардаги аксарият ёмон хислатлар бепарволик ва кейинга суриш билан суғорилган кичик уруғ бўлиб, пайсалга солиш ўсиб улғайиб, қалбда илдиз отгунича ҳаёт суви билан таъминлаганки, ҳатто уни илдизи билан олиб ташлаш ва йўқ қилиш жуда қийиндир.


12.03.2019 07:06 0 900\nФото: Ўзбекистон давлат санъат ва маданият институти матбуот хизмати\nЎзбекистон давлат санъат ва маданият институтида маданий тадбиркорлик мавзусида тренинг ташкил этилди. Бу ҳақда институт матбуот хизмати хабар бермоқда.\nТренингни Ўзбекистон давлат санъат ва маданият институти билан ҳамкорликда Буюк Британиянинг Голдсмит университети қошидаги Креатив ва маданий тадбиркорлик институти профессорлари Шаун Прайм, Никола Тёрнер ва Адриан дела Cоуртлар олиб боришди.\nМашғулотлар инглиз тилида, “Санъатда бизнес моделлаштириш”, “Креатив тадбиркорликда маркетинг” мавзуларида санъат ва маданият соҳасида креатив тадбиркорлик кўникмаларини ривожлантириш, янги ғояларни амалга ошириш бўйича бизнес хариталарни тузишда ёш ижодкорларда бой кўникмаларни шакллантириш мақсадида ўтказилди.\nТаъкидлаш керакки, Лондоннинг қоқ марказида жойлашган ушбу таълим муассасаси санъат ва дизайн, ижтимоий фанларга ихтисослашган бўлиб, сўнгги йилларда жаҳон олий таълим муассасалари рейтингида ўз йўналиши бўйича 15-ўринда бормоқда. Санъат ва маданият таълимидаги IQ бўйича эса Қиролликда тўртинчи, Европада бешинчи ҳамда жаҳонда ўн иккинчи ўринда туради.\nЛондон Ўзбекистон давлат санъат ва маданият институти маданий\nХориж 11/04, 15:59


Кантона Ибраҳимовичга: «МЮ»да еттинчи рақамни ўзинг олишинг мумкин — бу мендан сенга совға\n10:46 / 10.07.2016\n«Манчестер Юнайтед»нинг собиқ футболчиси Эрик Кантона жамоанинг янги аъзоси, швециялик ҳужумчи Златан Ибраҳимовичга юзланди.\n«Менда Ибраҳимовичга йўллайдиган ўз сўзларим бор. Златан, сен қизиллар жамоасига ўтишни танладинг — бу сен умрингда қилган энг яхши танлов. Сен "Орзу театри" бўйлаб сайр қилганингда клубда аввал ўйнаган афсоналар руҳи борлигини ҳис қилишинг мумкин. Аввалги жамоаларингда бундай бўлмаган. «Стретфорд Энд» трибуналари олдида туриб гол уришинг мумкин. Бу ерда сенинг исмингни айтиб ҳайқираётган оломон овозларини эшитишинг мумкин. юрагинг кўкрагингдан чиқиб кетаёзгудек кучли уради. Сен буни чиндан ҳис қилганингда, уларни ўзинг ҳам севиб қоласан. Шунда сен тушунасанки, ниҳоят уйингни топгансан.\nВа охиргиси. Манчестерда фақат бир қирол бўлган ва шундай бўлиб қолади, бироқ агар истасанг шаҳзода бўлишинг мумкин. Агар сени қизиқтирса, менинг еттинчи рақамимни ҳам олишинг мумкин. Бу сенга совғам. Қирол кетди, яшасин шаҳзода!», — дея Кантонанинг сўзларини келтиради Goal.


Ӯзбекистон, 03 Август 2019\nЯман: Ракета зарбаси 30 дан зиёд киши умрига зомин бўлди (тўплам)\nҚирғизистонда ярим йил давомида келин ўғирлаш билан боғлиқ 118 та факт рўйхатга олинди\n2019 йилнинг олти ойи мобайнида Қирғизистонда келин ўғирлаш (ала качуу) билан боғлиқ 118та факт рўйхатга олинди. Бу ҳақда келин ўғирлаш профилактикасига бағишлаб Бишкекда бўлиб ўтган учрашувда ИИВнинг жамоат хавфсизлик хизмати раҳбари Улан Рысбеков маълум қилди.\nЎзбекистон Қирғизистонга 100 миллион доллар кредит беради\nЎзбекистон Қирғизистонга 100 миллион доллар кредит беради. Бу ҳақда Қирғизистон нашрлари иқтисодиёт вазири Санжар Муканбетовга таянган ҳолда 1 август куни хабар берди.\nУрганчда 2 минг кишилик намойишдан сўнг нима ўзгарди? (тўплам)\nМирзиёевнинг Қирғизистонга ташрифига тайёргарлик масалалари муҳокама қилинди\nЎзбекистон бош вазирининг Бишкекка амалий сафари асосий мақсадларидан бири президент Шавкат Мирзиёевнинг Қирғизистонга расмий ташрифини уюштиришдир.\n"Avtotest Report" МЧЖ юридик шахслар ҳайдовчиларини тайёрлаш фаолиятини тўхтатди. Бу ҳақда "Автотест" жамоаси 1 август куни эълон қилди.


Хитойлик космонавтлар очиқ фазога чиқди\n20 Август 2021 20:15\nBEIJING. Kazinform - Не Хайшэн ва Лю Бомин «Тяньхэ»нинг асосий модулидан жума куни эрталаб очиқ фазога чиқди, деб хабар беради Kazinform Sinhua агентлигига таяниб.\nБу Хитой космик станциясининг экипаж аъзолари экстравикуляр ҳаракатлар доирасидаги операцияларни бажариш учун модулни иккинчи марта тарк этиши, дейилади Хитой бошқариладиган космик дастурининг идорасида.\n«Тяньхэ» асосий модулининг тугунли бўлинмасининг люкини Не Хайшэн 08:38 да очди. Космонавтлар янги авлод «Фэйтянь» / «Космосга парвоз» конструкцияли скафандрларида механик тутқичга оёқ фиксаторлари ва экстравикуляр иш платформасини ўрнатдилар. Бундан ташқари, улар механик ушлагич ёрдамида бошқа эхтравикуляр ускуналарини ўрнатиш устида ишлашни давом эттирмоқдалар.\nУчинчи экипаж аъзоси Тан Хунбо ҳамкасбларига ёрдам бериш учун «Тяньхэ» модулида қолди.\n«Шэньчжоу-12» космик кемасини учта космонавт билан «Тяньхе» модулига жойлаштириш 17 июн куни бўлиб ўтди. Аввалроқ, 4 июл куни Лю Бомин ва Тан Хонбо Хитой космик станцияси қурилиши доирасида экстравикуляр фаолиятнинг биринчи қисмини муваффақиятли якунладилар.


Ҳашар куни Бахмал туманида “Ёшлар маркази” фойдаланишга топширилди » Бахмал тумани ҳокимлиги расмий сайти\nБахмал тумани ҳокимлиги » Янгиликлар » Ҳашар куни Бахмал туманида “Ёшлар маркази” фойдаланишга топширилди\n19 август 2019 йил\nУмумхалқ хайрия ҳашарининг биринчи куни Жиззах вилоятининг энг олис ҳудудларидан бири Бахмал туманида 5 та янги иншоот ишга туширилди.\nТумандаги Тонготар қишлоғида ҳашарнинг биринчи куни эрталабки юмушлар “Ёшлар маркази” очилиши билан бошланди.\nҚишлоқ тадбиркори Зайниддин Улуғбеков томонидан барпо этилган икки қаватли замонавий бинонинг биринчи қаватида 6 та иш ўринли тикувчилик цехи, “Гўзаллик салони”, эркаклар сартарошхонаси, минимаркет, иккинчи қаватда “Ёшлар кафеси” фаолияти йўлга қўйилди. Марказда жами 10 киши иш билан таъминланди.\n“Ёшлар маркази” нинг тантанали очилиш маросимида сўзга чиққан қишлоқ фаоллари ёшларни мамлакатимизда халқимиз ҳаётини яхшилаш учун амалга оширилаётган катта ўзгаришларда фаол иштирок этишга, бугунги умумхалқ ҳашарида ғайрат кўрсатишга чақиришди.\nТадбирда кексаларнинг оқ фотиҳаси билан ҳамма умумхалқ ҳашарига – белгиланган жойлардаги ишларни бажаришга киришди.\nМустақиллик байрами олдидан ўтказилган умумхалқ ҳашарининг биринчи куни туманнинг бошқа жойларида ҳам шундай кўнгилли тадбирлар билан бошланди. Шу куни Ўсмат шаҳарчасида ёғочни қайта ишлаш цехи ва янги ошхона, Муғол, Камар қишлоқлари янги чойхоналар ишга туширилди. Бундан ташқари, туманда байрамгача иккита мактабгача таълим муассасаси, битта тикувчилик цехини фойдаланишга топширилиши мўлжалланган. Бугун ушбу иншоотлардаги ҳашарларда ҳам иш унумли бўлди.\nУмумхалқ ҳашари вилоятнинг барча ҳудудларида ҳамюртларимизнинг юксак фаоллиги билан ўтмоқда. Фуқаролар ўзини ўзи бошқариш органлари фаолиятини мувофиқлаштириш вилоят кенгаши қошидаги ишчи гуруҳ маълумотига кўра, ҳашарнинг биринчи кунида 600 минг нафарга яқин киши қатнашаётир. Уларнинг 470 минг нафардан ортиғи ёшлардан иборат.\nҲашар давом қишлоқ ва маҳаллаларда ободонлаштириш, ариқ-зовурлар тозалаш ишлари амалга оширилмоқда. 410 та зиёратгоҳ ва қабристон тартибга келтирилаётир.\nҲашар кунларида вилоят бўйича 145 нафар уруш ва меҳнат фронти фахрийлари, кекса ва ногиронлар, ёлғиз қариялар, боқувчисини йўқотган, кам таъминланган оилаларнинг 7 минг квадрат метр ҳажмдаги турар-жойларини таъмирлаб бериш, улардан 119 нафарига моддий ёрдамлар кўрсатиш режалаштирилган.


ИИВ: Тошкент шаҳрида вақтинчалик прописка масаласи тез орада ҳал этилади - 26 Ноября 2015 - www.SheJoT.CoM\nГлавная » 2015 » Ноябрь » 26 » ИИВ: Тошкент шаҳрида вақтинчалик прописка масаласи тез орада ҳал этилади\nИИВ: Тошкент шаҳрида вақтинчалик прописка масаласи тез орада ҳал этилади\nТошкент шаҳрида вақтинчалик рўйхатга қўйиш масаласи юқори доираларда кўриб чиқилмоқда. Бу ҳақда Kun`нинг Ички ишлар вазирлигидаги ахборот манбаси маълум қилди.\nУнинг айтишича, айни пайтда Тошкент шаҳридаги хонадонларда вақтинчалик рўйхатдан ўтмасдан яшаётган ҳолатлар аниқланса, бу ерда қолишдан мақсадини исботлаб бериши талаб қилинади. Пойтахтда ишлаб, ўқиётгани тасдиқланса, вақтинчалик рўйхатдан ўтиш масаласи ҳал этилгунига қадар уларга нисбатан чоралар кўрилмайди. Агарда вилоятлардаги коллеж ёки мактабда таҳсил олаётгани аниқланса, ўз яшаш жойига тегишли тартибда қайтариб юборилади.\nМаълумот учун, сўнгги кунларда Тошкент шаҳрида турли сабабларга кўра вақтинчалик рўйхатдан ўтиш истагида бўлганларга рад жавоби берилмоқда. Бундан аввалроқ эса вақтинчалик рўйхатдан ўтказиш маҳаллалардаги профилактика нозирларидан туман ички ишлар бўлимларининг хорижга чиқиш-келиш ва фуқароликни расмийлаштириш бўлимларига юклатилаётгани ҳақида хабар қилинган эди.


«Ювентус» — футбол мафияси қурбони бўлдими?...\n12.04.2018 10:26 0 125\n«Реал» – «Ювентус» баҳсидаги пеналти кўпчилик томонидан турлича қабул қилинди. Келинг, уларга қулоқ тутамиз.\nРоналду: «Қарши чиқишганига тушунмадим, Лукасни ортидан туртиб юборди, акс ҳолда у гол урарди».\nБенатия: «Васкесдан илгарилаб кетдим ва тўпга ўйнадим. Оёғимга тегиб тўп йўналишини ўзгартирди. Васкес шунчаки йиқилди. Ўша вазиятда у бошқа нарса қила олмасди. Биз вазият қурбонига айландик».\nВаскес: «Шубҳасиз, пенальти бор эди. Ҳужумни якунламоқчи бўлганимда ҳимоячи мени ортимдан туртиб юборди».\nКеллини: «Кимдир ҳайрон қолдими? Ўтган йили «Бавария» ана шундай ҳолатга тушган эди. Энди биз...».\nЗидан: «Ўша вазиятни қўрмай қолдим. Менга пенальти бўлди дейишди. Ҳакам белгиладими, уни ўзгартира олмаймиз».\nАллегри: «Ҳакам қарорини муҳокама қилишни хоҳламайман. Футболчиларимга ачинаман, холос».\nБуффон: «Рефери бутун жамоа кучини арзимаган вазият билан йўққа чиқарди. У жамоани турнирдан бундай ҳолатда чиқариб юбормаслиги керак эди. Унинг кўкрагида юрак бўлиши керак, чиқинди қутиси эмас! Бу 10 фоиз ҳам пенальти эмас эди».\nАнелли («Ювентус» президенти): «УЕФА малакали ҳакамлар ва VAR тизимидан фойдаланиши керак. Арбитр назоратни буткул қўлдан чиқарди. У ҳақиқий ҳолатни кўрганида, ҳаммадан кўпроқ хафа бўлиши турган гап».\nИттуралде (испаниялик собиқ ҳакам): «Ортдан тегиб кетиш бу пенальти учун асос бўлмайди. Бу қоида бузилиши эмас!».\nЧилаверт (парагвайлик собиқ дарвозабон): «Футбол мафияси «Ювентус»ни ўйиндан чиқариб юборди».\nРеал Ювентус ЕЧЛ пенальти